Makina Erreminta - hiru Presentacion - Urrutiko Lanbide Heziketako Institutua\nMakina ErremintaLa máquina herramienta\nIndustria-iraultzak, beste hainbat gauzaren artean, ekoizpen-sistemen mekanizazioa ekarri zuen, eta makinaz egindako lanak hartu zuen eskuz egindako lanaren tokia. Garapen teknologiko horrek, alde batetik, goitik behera aldatu zituen gizartea eta lan-mundua, eta horrekin batera baita makina berriak eraikitzeko beharrezko ziren prozesu industrialak ere; izan ere, makinak garatzeko eta egiteko, aldi berean, tresna eta makina jakinak behar ziren. Horixe da, hain zuzen ere, makina-erremintaren eginkizuna: beste material batzuk (batez ere, metalak) beste makina batzuk eraikitzeko beharrezko diren osagai edo tresna bihurtzea. Era horretako lehenengo makinak XVIII. mendean egin ziren eta energia-iturri desberdinak erabiliz (animaliak, energia hidraulikoa, lurruna, barne-errekuntzako motorrak...), nahiz eta gaur egun ia guztiek energia elektrikoz funtzionatzen duten. Makina-erreminta batzuk eskuz ere erabiltzen dira, baina ia guztiek ordenagailu-bidez kontrolatutako sistema automatizatuak dituzte, eta era horretara pieza konplexuagoak egin daitezke, zehaztasun, malgutasun eta segurtasun handiagoz.\nPolea-sistemaren xehetasuna. Makina-erremintaren Museoa.\nErreminta edo osagaia egiteko, makina-erremintak eraldatu egin behar du metalezko pieza (nahiz eta beste material solidoren batekin egindakoa ere izan daitekeen). Funtzionamendu-metodoaren arabera, ohiko makina-erremintak bi taldetan sailka daitezke: makina erraustaileak (piezari forma materialaren txirbila tornuen, taladroen, fresatzeko makinen, lehuntzeko makinen edo zerren bidez harrotuz ematen diote) eta prentsak (piezei prentsatuz, moztuz edo tiratuz ematen diete forma). Hala ere, gaur egun badira beste era bateko makina-erreminta modernoagoak ere.\nMakina-erremintari lotutako jarduera izan da Gipuzkoako eta Bizkaiko ekonomiako jarduerarik garrantzitsuenetako bat. XX. mendearen lehenengo urteetan hasi ziren makina-erremintak industrialki eraikitzen Eibar inguruan. Nahiz eta hasieran XIX. mendearen amaierako eredu amerikarretan eta alemaniarretan oinarritutako makina sinpleak egitera mugatu ziren, 1940tik aurrera, inportazioari muga zorrotzak jarri izanaren ondorioz, enpresa askok eta askok beren premiei erantzuteko hornitu behar izan zuten, eta, ondoren, merkatuko eskaera zela eta, produktu horiek merkaturatu egin zituzten. Hurrengo urteetan Eibarren eta Elgoibarren sektore honetako hainbat enpresa sortu ziren Euskal Herriko industriaren garapenaz baliatuz eta eskulan kualifikatu ugari zegoela aprobetxatuz. Berrogeita hamarreko hamarkadan industria hau erabat garatuta zegoen, eta, horren ondorioz, Euskal Herria bertako makina-erremintaren kalitatearengatik ezagutuko zen mundu osoan. Hirurogeiko eta hirurogeita hamarreko hamarkadetan hasi ziren makina-erreminta teknologia aurreratuagoekin garatzen, eta, esate baterako, aitzindariak izan ziren era honetako makinetan lehenengo elektronika eta gero informatika ezartzean. Gaur egun, industriako sektore hau funtsezko elementua da Euskadiren garapen sozioekonomikoan, eta mundu osoan bere produktuen kalitate onarengatik eta berritzeko duen gaitasunarengatik da ezaguna.\nLantegi mekanizatuaren ikuspegia. Makina-erremintaren Museoa.\nMakina-erremintaren Museoan lantegi mekanizatu bat eta aldameneko tresna-gela ikus ditzakegu. Minutuko 1.500 bira ematen zuen 3,5eko zaldi-indarreko motor elektriko batek eragindako transmisio-sistema batekin, eta uhal baten bidez erdiko ardatz bati lotuta eta transmisio-sistema beraren bidez bigarren mailako bi ardatzekin komunikatuta, akoplamenduen, poleen eta uhalen bidez transmititzen du higidura. Sistema horren bidez higitzen ziren hainbat makina ikus daitezke lanean, aurreko belaunaldiek nola lan egiten zuten jakin dezagun.\nErreminta-gelan fresagailuetan, tornuetan, artezko makinetan ebakitzeko erabiltzen ziren hainbat tresna ikus daitezke. Museoan txirbil-harroketaren bidez jatorrizko makinek egindako prozesu artisauak ere ikus daitezke. Beste lantegietako batean harlangaitzezko sutegi bat dago, eta sua bizitzeko hauspoa eta hainbat gauza egiteko beharrezko ziren tresnak ere ikus daitezke bertan.\nMuseoa Elgoibarren dago, makina-erremintaren hiriburuan, hain zuzen ere, XIX. mendearen amaieran lehenengo makina-erremintak egin ziren inguruan. Museoaren helburua da industria honen garapena posible egin zuten pertsonak gogora ekartzea, historiaren berri ematea, sektorearen egungo eta etorkizuneko aukerak zein diren azaltzea eta eskualdeko turismoa garatzen laguntzea. Museoa eraikin berri batean kokatu da. Eraikinaren formak mendearen hasierako Euskadiko lantegi industrialen forma eta edukiak islatzen ditu. Helburu didaktikoa du eta fabrikazio mekanikoaren prozesuetan erabilitako teknologien jatorria eta bilakaera ezagutaraztea da asmoa.\nMuseoa zabalik dago enpresa, ikastetxe, prestakuntza-zentro eta abarrentzat.


gandhitar / gandortu\ngandor 1 iz oilarraren buru gaineko konkor haragitsu gorria.\nOilar gandorrez eta giltzurrunez betetako opil bat atera zuten lehendabizi. Josu Zabaleta «Fantasiazko ipuinak» - Guy de Maupassant - 139. orr.\nIndioilarra batera eta bestera zebilen haien artean [...] noizean behin gandorrari leunki eraginka eta burua alde batera jiratuz. Jose Morales «Arima hilak» - Nikolai Gogol - 76. orr.\nOilategian oilartuta sumatu zuten gandor gorri eta harroko oilarra. Joxemari Urteaga «Ordaina zor nizun» - 40. orr.\nOilategiak oilar gaztea behar du, gandorra berriz ere tentetuko duena. Berria - Kirola 2004-06-27\nOilarraren gandor itxura duen mendiaren azken ertzaren gainean. Koldo Izagirre «Idi orgaren karranka» - Victor Hugo - 150. orr.\nSartzen du eskua patrikan, eta kaskabilozko txano bat ateratzen du; buruan jartzen du, gandorra bezain gorri, eta lasterka alde egiten du. Josu Zabaleta «Sei pertsonaia autore bila» - Luigi Pirandello - 145. orr.\nHaien kasko puntadunen gandorrek sugarrezkoak ziruditen, jauregiari zerizkion argi izpien dirdaipean. Karlos Zabala «Mikel Strogoff» - Jules Verne - 27. orr.\nDiamantez jositako gandorra kaskoan ñir-ñir. Karlos Zabala «Mikel Strogoff» - Jules Verne - 270. orr.\nFeofar Khan bere zaldi kuttunaren gainean zetorren, aberearen burua diamantezko gandorrez apaindurik. Karlos Zabala «Mikel Strogoff» - Jules Verne - 308. orr.\nEz gaitezen harritu, beraz, beroaldi eta trumoi-laino gandor biribildun horiekin batera, ekaitz purrustak sortzen badira arratsalde eta iluntzeotan. Pello Zabala «Naturaren mintzoa» - 327. orr.\nGau hartan olatuak harro zebiltzan itsas pasabide honetan, taigabe gandor zuriak zakarki dantzatuz. Pako Aristi «Urregilearen orduak» - 24. orr.\n[Kraterraren] ipar ertza, berriz, zeina mendiaren gailurra den, gandor biribildu bat da orain, eta lehen baino askoz garaiagoa dirudi. Juan Garzia «Sistema periodikoa» - Primo Levi - 140. orr.\nKaminoan aurrera doala bi punky, buruan gandor izugarriekin, gandor gorri-gorriak. Pako Aristi «Urregilearen orduak» - 327. orr.\nIlea atzeraka orraztuta eramaten zuen, kizkurtuta buru gainean, gominaz basitua lokietan eta atzean gandor moduko bat eginez. Koldo Biguri «On Camillo» - Giovanni Guareschi - 351. orr.\nEta ez ditut gustuko gandorra ematen duten horiek ere, bi izterrondoetako ileak moztu-moztuak eta erdikoak hantxe, indio seminola baten burua balitz bezala. Karlos Zabala «Buda zoriontsuen etxea» - João Ubaldo Ribeiro - 152. orr.\nMomentu batez gelditu eta begira jarriz leiho luze eta distiratsuei eta ke urdineko gandorrari. Anton Garikano «Farorantz» - Virginia Woolf - 188. orr.\nZeren bafada bat arnastuz gero ke zurizko laino-gandor labur bi irteten baitzaizkizu sudurretik. 25353\nAurrera... -eta sukaldeko leihoa zabaldu nuen, gandorra gorri, oilartuta erabat-. 25354\nFructuoso gero eta gandor-gorriago ageri zen. Inazio Mujika Iraola «Gerezi Denbora» - 19. orr.\nGandorra zuritu zitzaidan bet-betan. Inazio Mujika Iraola «Gerezi Denbora» - 12. orr.\nFrantziak ez zuen jadanik Deschampsik (Frantziako kapitain handia) edo Blancik (lapurtarraren eskuin eskua), eta Zidane gabe, inork ez zuen izan gandorra tentetzeko adorerik. Berria - Kirola 2004-06-09\n3 gandorra jantzi, jarri oilartu.\nGandorra janzteko tentazioak ziztatu ninduen. Aingeru Epaltza «Rock'n'roll» - 68. orr.\nAtzokoan, ordea, gandorra Valeronek jarri zuen. Berria - Kirola 2004-06-13\n4 gandorra tentetu oilartu.\nFrantziak ez zuen jadanik Deschampsik [...] eta Zidane gabe, inork ez zuen izan gandorra tentetzeko adorerik. Berria - Kirola 2004-06-09\nOilategiak oilar gaztea behar du, gandorra berriz ere tentetuko duena, beste selekzio guztiak esnaraziko dituena. Berria - Kirola 2004-06-27\ngandor gorri (5)


ELEak Herri mugimenduak Larunbaterako antolatu duen manifestazioari atxikimendua | Eusko Ekintza\n← Salbuespen egoerak ez du eten\n“EAE-ANV legezkoa izango da berriro, euskal estatu independente →\nELEak Herri mugimenduak Larunbaterako antolatu duen manifestazioari atxikimendua\nPublicado el 16 enero, 2013 por eek\nHeldu den larunbatean Donostian eguerdian ELEak herri mugimenduak antolatu duen manifestazioarekin bat egin nahi du EUSKO EKINTZAK.\nAtzo bertan Estrasburgo iritsitako epaiak argi adierazi zigunez, Euskal Herrian salbuespen egoeran jarraitzen dugu.Eleak mugimenduak adierazi duen moduan, besteak beste, gazteria da normaltasun-eza politiko horren ondorio latzenak pairatzen ari dena. Izan ere, hainbat gazte euren jardun politikoagatik espetxean darrai eta azkeneko hilabeteetan epaiketa eta atxiloketa politikoak ez dira eten.\nGazteek, eta oro har euskalherritar guztiok, eskubide zibil eta politiko guztien jabe izateko lanean jarraitu behar dugu. Estatuek ez digute ezer oparituko, aitzitik, bistan da salbuespen egoera egonkortu nahi dutela eta epaitegiak joku politikorako erabili nahi dituztela, espainiar Estatuan botereen banaketa ez baita sekula egin\n“HERRITAR ASKEAK HERRI ASKEAN” hori da gure xedea.\nHori dela eta, EUSKO EKINTZA alderdi ezkertiarra eta abertzaleak ELEAk antolatutako manifestazioa bat egiten duela jakinarazten du prentsa ohar honen bidez.\nEuskal Herria, urtarrilaren 16a\nEsta entrada fue publicada en Deialdiak-Oharrak y etiquetada ELEak, gaztedia. Guarda el enlace permanente.\n2 respuestas a ELEak Herri mugimenduak Larunbaterako antolatu duen manifestazioari atxikimendua\n20 enero, 2013 en 13:10\nAtzoko atxiloketen bideoa.\nIrudiek beraien burua komentatzen dute. Desobedientzia zibila edo obedientzia zibilia? (Hiru gaztei nere besarkadarik handiuena emanda, asuntua ez doa haiekin).\n20 enero, 2013 en 16:44\nEspetxetik atera berria zelarik, Markel Ormazabalek komentatu zuen: “haserria eraikitzeko ez gara gai izan”. Bistan da, Estatuek ez dute inolako urratsik eman eta PNVk berdin jarraitzen du. Estatu espainiarrean ez da prozesu demokratikorik eman. Francoren ondoren “la seguna restauración ” izan genuen. Estatu espainarrak ez du zilegitasunik. Desobedientzia zibila jarrerak zabaldu behar dira.


Robby Slaughter-en artikuluak Martech Zone | 2eko 3 orrialdea\nLiburua amaitu berri dut, Hutsegitea: Arrakastaren sekretua. Jendeak honen berri duenean, zorionak eskaintzen dizkit eta galdera pare bat egiten dizkidate: nondik atera zenuen ideia? Zenbat denbora behar izan da idazteko? Zerk bultzatu zaitu liburu bat idazteko gogoa? Galdera horietako edozein erantzun nezake zuretzat, baina egia esango dizut, benetan galdera bera egiten dutela denek: Nola idazten duzu


Lan istripu hilgarri ez traumatikoa gertatu da Remolcadores Ibaizabalen | LAB SINDIKATUA\nLan Osasuna Idazkaritza Prekarietatea Hiltzailea Lan istripu hilgarri ez traumatikoa gertatu da Remolcadores Ibaizabalen\nLan istripu hilgarri ez traumatikoa gertatu da Remolcadores Ibaizabalen\nAtzo apirilaren 7an, gaueko 10ak aldera, Ibaizabal 8 atoiontziko makinen burua hil zen bere lanpostuan.\nIraganean, LABek behin baino gehiagotan salatu du enpresak ezarritako lan-sistema. Honen arabera, 24 orduko guardia eta 72 ordutako atsedenetik, 2 egun jarraian (48 egun) lan egin eta 4 egunez atsedena hartzera pasatu dira, urteko 624 orduren igoerarekin.\nLan Ikuskaritzan ere egin genuen salaketa, lanaldi berezien inguruko 1561 Erret Dekretuak zehaztuta atsedenak errespetatzen ez ziren hainbat egunetan, hau da, modu jarraian gutxieneko bi atsedenaldi, 6 ordutakoa bat eta 4 ordutakoa beste bat. 24 orduz lan egitea nekagarria bazen, 48 orduz aritzea erokeria bat da, maniobren arabera ez dagoelako atsedenik.\n2014an LABek prentsaurreko batean salatu zituen enpresaren asmoak, lanaldia 624 ordutan igotzeko, eta neurri\nhorrek zekartzan arriskuak. Inork ezin du esan ez zirela arriskuak ezagutzen.\nHildakoa apirilaren 6ko goizeko 9etan sartu zen lanean eta gaur atera behar zuen atoiontzitik, apirilaren 8an.\nNormaleaz egunez, beste itsasontzi batzuk atoiontziarekin laguntzeko maniobrarik ez badago, mantenu lanak egiten dituzte goizeko 9:00etatik 13:00etara eta 16:00etatik 18:00etara. Badakigu apirilaren 6tik 7rako gauean Ibaizabal 8 atoiuntziak maniobra bat hasi zuen, gaueko 9etan hasi zena eta 11ak inguruan amaitu zena. Ondoren, atsedenik gabe egin zuen lan apirilaren 7ko 03:15etik 10:03ra.\nPasaiako portuan ere Remolcadores Ibaizabalekoak dira atoiontziak eta egun, enpresa-itun berria negoziatzen ari dira, eta nola ez, lanaldia luzatu nahi dut enpresak, eta LAB honen kontra dago, are gehiago gaurkoa bezalako egun batean.\nAlejandro Aznar armadorea bezalako enpresariak, Patxi Garaigordobil enpresa honetako zuzendaria eta Javier Zapatero giza-baliabideetako zuzendariak ezin dute esan ez zutela ezagutzen atsedenik gabeko lanak duen arriskua. Milioika euro sortzen dituzten enpresak eta irabaziak handitzearen aldeko apustua egiten dutenak, langileei ia esklabutzaren parekoak diren lan-baldintzak ezarriz.


Traspasos-en dantza eta Urdangarinen musika, bide berrian, bi hizkuntzak uztartzen dituen «nora»n — dantzan.eus\nHemen zaude: Hasiera › Hemeroteka › Traspasos-en dantza eta Urdangarinen musika, bide berrian, bi hizkuntzak uztartzen dituen «nora»n\nTraspasos-en dantza eta Urdangarinen musika, bide berrian, bi hizkuntzak uztartzen dituen «nora»n\nInstrumentu bat jotzen duen musikaria eta dantzaren bidez adieraztea xede duen dantzariak musika dute ardatz. Bi hizkuntza dira, hala ere, eta batak bestearekin bidaia bati ekiterakoan zentzu berriak har ditzakete, non bukatuko duten argi izan gabe. Hori da «Nora», eta izenak berak iragartzen duenaren arabera, xede zehatzik gabe hasi zuten bidaia hau Mikel Urdangarinek eta Traspasos dantza taldeko koreografo eta dantzariek. Batasun honetatik ikuskizun berezi bat sortu da eta gaur ikusi ahal izango da oholtza gainean lehendabizi. Gasteizko Jesus Ibañez de Matauco antzokian izango dira gaur eta bihar «Nora» aurkezten. Publikoak izango du, hortaz, lotura hau nora iritsi den ikusteko lehen aukera. Baina, behin Kavafis idatzi -eta ondoren Lluis Llachek abestu zuen bezala, bidaia luzea izan dadila eskatu «Itaca»rako bidean, bidaiak berak baitu garrantzia.\nIkuskizun honek iaz izan zuen abiapuntua. Traspasos-eko dantza talde batek Urdangarinen «Panderuaren gizona» abestia aukeratu zuen euren ikasturteko lana egiteko. Kointzidentziak nahi izan zuen hau musikariarengana iristea. Azken entsegura joateko gonbita egin zioten Mikeli eta «hunkituta geratu» zen aurrean zeukana ikusita. «Burua zabal-zabalik» udako tartea uztea erabaki zuten, musikariak azaldu duenez. Berriro elkar topatu zutenean, ikuskizun oso bat egiteko asmoa agertu zuten. «Mikelek proposatu zuen, eta uste dut oso adoretsua izan zela une hartan», laburtu du Marga Arroyok, ikuskizunaren koreografotako batek -Gema Espinosarekin batera lan egin duena eta gainera Damian Muñozen laguntza izan duena azken dantzarako-.\nOndoren, lan gogorra etorri zen. Dantzariek eta koreografoek abestiak aukeratu zituzten. Horretarako, Mikelek, Nika Bitchiashvili eta Koldo Uriarterekin batera biolin eta pianorako moldatu zituzten euren abestiak. Traspasosekoek izan zuten abestiak aukeratzeko erantzukizuna. «Oso aukeraketa ona egin dute, hirurak ados gaude horretan», azaldu du Urdangarinek. Gaur taularatuko den ikuskizunean, hortaz, koreografiagileenaz gain, dantzarien izaera ikusi ahalko da, hauek egon baitira bai abestiak aukeratzen bai dantzak proposamenez hornitzen. Sei dantzari izango dira taula gainean: Nagore Sagardui, Ainara Biteri, Eider Mendizabal, Eva Gasul, Idoia Blanco eta Albina Ayupova.\nMikel Urdangarinek honela azaldu du sortze prozesua: «Gu -hiru musikariak- atzetik ibili gara denbora osoan. Traspasosekoek ikasturte osoa eman dute ikuskizun hau prestatzen, orduak asmatzen edonon. Bi lanak batzeko momentua orain dela pare bat hilabete iritsi zen. Elkarren ondoan jarri gara eta oso inportantea izan da musika eta dantza sentitzea, haiek eta gu, diziplina desberdineko aktoreak izanda, nola eraiki dezakegun diskurtso bat». Bestalde, Margaren hitzetan, musikaria oso eskuzabala izan da. «Eremu pertsonalean sartzen utzi digu, guk mugimenduaren bidez berak sortutakoaren gainean eraiki dugu gure lana», esan du. Urdangarini honek sentsazio berezi asko sortu dizkio. «Sentimendu berria ikusten ari zara aurrean, zuk egindakoak alde egin dizu eta beste forma bat hartu du, ohiko izaeratik beste bat hartu du».\nBatzuen gosaria, besteen bazkaria\nIkuskizunean lantzeaz gain, haientzat ere bizipen pertsonal bat izan da. Horretarako besteen erritmoak ezagutu dituzte. «Elkartu garenean, haien gosarietan zen, hau da, gure bazkarietan», aipatu dute irribarre artean Margak eta Nagore dantzariak. Bestalde, Mikelen musikak zerbait ere sortzen die, oraindik bere abestiak entzuten jarraitzen baitute, «eta entseguak, sortzeko prozesua eta hamaika momentuekin nazkatuta amaitu dezakezu». Mikelek, bestalde, dantza betetzeke daukan ikasgaia duela aitortu du, «askatu beharreko korapiloa». Gainera, ilusioz hartu du haren musika dantzarako erabiltzea. «Sekula ez didate esan nire musika dantzatzeko denik. Kontrakoa esan didate, baina begira orain jende honekin».\nGaur heldu da jendartean zabaltzeko unea. Ilusioz itxaron duten unea dira gaurko bi emanaldiak (18.30 eta 20.30) eta biharkoa (19.30) Jesus Ibañez de Matauko antzokian, Hegoalde gizarte etxean. Horren ondoren «Nora» joango den ikuskizuna ez dakite. Hori azalarazi nahi izan zuten, bide batez, izenburuarekin. Mikelek jarraipena izango duela uste du, «gehiago ez errepikatzea pena bat litzateke». Margak dio garrantzitsuena eginda dagoen lana dela, funtzionatzen baitu eta Nagorek, bestalde, ilusio handia egingo ziola esan du. Ikusi beharko da, orain, programatzaileen eta publikoaren artean zer-nolako harrera izaten duen dantza eta musika uztartzetik jaio den lan honek. Baina «bidaia egiten irabazitakoa» dagoeneko badaukate.


Kalabaza sandwicha – On Ekin nutrición y dietética\nBadakizue zergatik gustatzen zaigun horrenbeste kalabaza? Nutritiboki interesgarria izateaz gain, mila modutara kozinatu daitekeela. Jende askok garai honetan aspertuta amaitzen du kalabaza krema jateaz. Izan ere, sasoi honetan asko irtetzen den barazia da eta askotan ideia faltagatik modu berdinean kozinatuta jaten dugu. Baina probatu duzue entsaladan, pistoan, labean, lurrunduta, chips gisa… jatera?\nGuk gaur kalabaza sandwicha probatu dugu eta nola deskubrimentua!\nItzela dago! Animatuko zinake probatzera?\nKalabaza zati bat\nIndioilar hestebetea (%99 haragia duena)\nGazta (guk gaur idiazabalgoa erabili dugu)\nGuarnizio gisa onddoak\nLehenego eta behin, kalabaza zuritu eta xafla fin finetan moztuko dugu.\nOndoren, plantxan olioa berotu eta bertan kozinatuko ditugu, hasieran su baxuan bigundu daitezen eta amaieran kolore marroixka hartzeko sua igoko dugu.\nEgiteko oso gutxi falta zaienean, xafla baten gainean, indioilarra eta gazta jarriko ditugu gazta urtu dadin eta gainean beste kalabaza xafla jarriko diogu horrela sandwicharen forma emanez.\nLabeko patata/azenarioa Olagarroa


14 ekaina, 2013 Elkarrizketa 613\nLegazpiko Ikatza argazkilari elkarteak antolatzen duen Legazpi Hiria argazki lehiaketako sari banaketa izango da gaur. Hamalaugarren aldia bete du aurten sariketak, eta bertako zein kanpoko 181 argazkilarik hartu dute parte bertan. Guztien artetik, Carlos Mediavillak (Iruñea, 1957) jasoko du herriko lan onenaren saria.\nMediavilla Iruñean jaio bazen ere, hilabete gutxirekin etorri zen Zumarragara bizitzera, eta orain ia 30 urtetik Urretxun bizi da. Soldaduska amaitu zuenean erosi zuen bere lehenengo argazki kamera, eta ordutik ez dio argazkiak ateratzeari utzi.\nHerriko lan onenari saria irabazi duzu Legazpi Hiria lehiaketan. Espero zenuen?\nLehiaketa batera aurkezten zarenean, beti dago esperantza txiki bat. Dena den, naturari buruzko argazki bat aurkeztu dut aurten, beste batzuen artean Legazpi Hiriara, jakinda, normalean gisa horretako argazkiek ez dutela arrakastarik izaten. Hala ere, epaimahaiko kide bati asko gustatu zitzaion antza, eta horregatik emango didate saria.\nIkatza argazkilari elkarteko lehendakaria izanda, ondo ezagutzen duzu lehiaketa.\nEgia esan, lehiaketa bera osasuntsu dago. Bertako eta kanpoko 181 argazkilariren lanak jaso ditugu aurten, 665 guztira. Josu Altzelai eta Josu Venegas elkarteko kideak aritu dira buru belarri aurten lehiaketa prestatzen.\nNondik nora datorkizu argazkiarekiko zaletasun hori?\nAma jartzen dut beti erreferentzia bezala. Izan ere, haurra nintzenetik oroitzen dut ama kamera bat eskuan, familiako argazkiak ateratzen. Garai hartako argazki asko gordetzen ditugu etxean. Polita da, gure bizitzaren trantsizioa adierazten dute.\nNoiz hasi zinen zure kabuz argazkiak ateratzen?\nGaztea nintzela, 20 bat urterekin esango nuke. Algecirasen egokitu zitzaidan soldaduska egitea. Amaitu nuenean, Ceutara joan ginela oroitzen dut, eta han erosi nuen nire lehenengo argazki kamera: MG1 Yashica bat. Etxean gordeta daukat oraindik.\nKamera erosi eta hasi zinen argazkigintzan zaletzen, hortaz.\nBai. Garai hartan Urretxun argazkigintzan aritzen ziren hainbat lagun izan nituen irakasle. Vierbucher anaiek, esaterako, ikastaroak egiten zituzten eta horrela hasi ginen. Asko ditut gogoan; tartean, ezin Gorka Salmeron aipatu gabe utzi.\nNolako oroitzapenak gordetzen dituzu hasiera haietatik?\nOso politak. Laborategiko uneak oroitzen ditut bereziki. Paper mota eta argazki-film ezberdinekin aritzen ginen probak egiten. Orduak ematen genituen bertan, esperimentatzen. Niretzako dena zen berria garai hartan, aurkikuntza etengabea izan zen.\nGarai hartan egin zinen Urretxuko Argazkia elkarteko bazkide.\nBai. Esperientzia polita izan zen. Elkartean batak bestearengandik ikasten genuen, baina, orain 15 bat urte elkarteak funtzionatzeari utzi zion, bakarrik geratu nintzen, eta horrela egin nintzen Legazpiko Ikatzako bazkide. Urretxukoak, gerora, berriro hartu zuen martxa, eta gaur egun ere jarraitzen du. Ni, hala ere, oso gustura nago Ikatzan, oso ondo zaintzen naute.\nLegazpin bereziki, baina baita eskualdean ere, argazkigintzarako zaletasun handia dago.\nArgazkigintza sustatzeko lan asko egin da zentzu horretan, bereziki Legazpin. Ikatzak bizitza asko dauka, beti gaude ekintza ezberdinak antolatzen. Helburu nagusia, kamera ahalik eta gehien mugitzea da.\nLegazpi Hirian saria emango dizute gaur arratsaldean, baina ez da jasotzen duzun lehendabizikoa. Lehiaketetara aurkeztu zalea al zara?\nLehiaketetara sarri aurkezten naiz, baina nahiago ditut argazki rallyak. Ondo aritzen naiz rallyetan, gozatu egiten dut, eta hori nabaritu egiten da azkeneko emaitzan. Unean uneko argazkiak ditut gustuko; uneak, xehetasunak jasotzea. Ordenagailuan argazkiak konpontzen ez naiz batera ona, eta edizioa ikasten ari naiz orain. Agian, horregatik ibiltzen naiz erosoago rallyetan.\nTeknologia berriak aipatu dituzu. Zertan aldatu da, batez ere, argazkigintza?\nGarai batean argazkia bilatu egin behar zen. Gaur egun, posible da argazki bat ordenagailuaren aurrean eserita egitea. Nik, hala ere, kaleko argazkiak ditut nahiago, bat-batekoak. Dena den, teknologia berriek aurrerakuntza asko ekarri dute: argazkia ateratako momentuan ikusi ahal izatea, unean bertan partekatu ahal izatea, artxibatzea, internet bitartez bidali ahal izatea… Teknologia berrietara egin beharra dago. Garai batean digitalean ez nintzela arituko esaten nuen, baina orain, gustura nabil.\nKamera beti gainean eramaten duten horietakoa al zara?\nIa beti. Kamera txiki bat daukat eta ateratzen naizen gehienetan gainean eramaten dut. Amorrua ematen dit argazki bat ikusten dudan unean kamerarik eskura ez izatea. Obsesio ere bihurtzen da zenbaitetan, horregatik, kamera etxean utzi eta paseatzera bakarrik irteteko saiakera egiten dut tarteka.\nZe argazki mota ateratzea duzu gustuko?\nBatez ere naturarekin zerikusia dutenak. Orain animaliekin nabil buru belarri. Argazkia, azken batean argia da, eta hori bilatzen saiatzen naiz. Hala ere, edozertara irekita nago. Azkenaldian, adibidez, kirolak harrapatuta nauka errugbia aurkitu dudanetik.\nSan Ferminetan ere ez duzu inoiz hutsik egiten.\nUrteroko ohitura bihurtu da. Ez dakit zehazki zer duten San Ferminek, unea izan daiteke, korrikalarien keinu bat aurpegian, xehetasun bat. Momentico bat, Iruñean esaten den bezala. Goizetan izaten naiz, korrida eta bere inguruan eguerdira arte sortzen den giroa gustatzen zaizkit.\nArgazki on batek zein ezaugarri izan behar ditu, zure ustez?\nEnkoadraketa on bat izan behar du, argi bereziren bat eduki, bat-batekoa izan, unea edo xehetasuna jasotzen duena, plastikoa eta, batez ere, ikusteko atsegina izan behar da. Azken batean, saririk onena ateratako argazki bat norbaiti gustatu izana da.\n« Goierriko udalekuetara ere heldu da teknologia\nIhesalditik agerira »


Baserritarraren zapatak • ZUZEU\nPasa den egunean arreta deitu zidan istorio bat irakurri nuen eta honako hau zioen:\nUnibersitateko ikasle bat egun batean irakaslearekin paseatzera atera zen, bere borondateagatik guztiek laguntzat zeukaten eta beren jarraibideak jarraitzen zituzten, eredutzat zeukaten eta. Ibiltzen zihoazela bidean zapata zahar pare bat ikusi zuten eta ondoko soroan lanean, eguneko beharrak bukatzen zegoen agure zahar batenak zirela suposatu zuten.\nIkasleak bere irakasleari esan zion:\n– Aizu,txantxa bat egin geniezaioke zapatak gordez eta geu zuhaixka horien atzean ezkutatu gintezke, hauek ez dituenean gizonak ze aurpegi ipintzen duen ikusteko.\n– Lagun maitia, inoiz ez dugu ondo pasatu behar besteetaz trufa eginez. Zu aberatsa zara eta poztu zenezake gizon hura. Ipini ezazu zapata bakoitzaren barruan txanpon bat eta gero ezkutatuko gara, dirua aurkitzen duenean edukitzen duen erreakzioa ikusteko -esan zion irakasleak-.\nEsandakoa egin zuen ikasleak, eta biak hurbil zeuden zuhaixken atzean jarri ziren. Gizon txiroa, bere lana bukatu zuenean, soroaren beste aldera joan zen bere gauzen bila, jaka eta zapatak, hain zuzen. Jaka jartzean ezkerreko hanka altxatu zuen oina zapatan sartzeko, baina barruan zerbait zegoela sentitzean makurtu egin zen, zer zegoen ikusteko. Orduantxe aurkitu zuen txanpona.\nHarrituta, zer gertatu ote zen galdetzen zion bere buruari. Txanpona begiratzen geratu zen, buelta eman zion eta berriro begiratu zuen. Gero bere ingurua behatu zuen, alde guztietara begiratuz, baina ez zuen inor ikusi. Beraz, txanpona poltsikoan gorde zuen eta beste zapata jartzen saiatu zen. Eskuineko zapatan, ordea, beste txanpon bat aurkitu zuen, ezin zuen sinetsi bigarren bat egotea. Hunkiturik geratu zen. Belauniko jarri eta besoak zerura altxatu zituen otoitz eginez. Ahots ozenez eskerrak ematen hasi zen; bere emaztea gaixo zegoela eta laguntza gabe zeudela esan zuen. Horretaz gain, bere seme-alabek ez zeukatela ezta ogirik ere jateko eta ezezaguna zen pertsona bati esker ez zirela gosez hilko, aipatzen zuen.\nMomentu horretan ikaslea emozionaturik zegoen eta begiak malkoz bete zitzaizkion. Bere kideak galdetu zion:\n– Ez duzu atseginago egindakoa, txantxa egin izan bazenio baino?\n– Inoiz ahaztuko ez dudan irakaspena erakutsi didazu. Zuri esker ulertzen ez nuen zerbait ulertzen dut: “hobe da ematea jasotzea baino”. Eskerrik asko.\nGertakizun hau irakurri ondoren pentsatzen geratu nintzen gure gizartearen izateko moduaz eta egia esan, jende gutxi dago besteengatik zertxobait musutruk egiten duena. Errazagoa da besteak zirikatzea edota molestatzea, besteei onura ekarriko dien zerbait egitea baino. Ez gaude behar beste kontzientziatuta, zenbaitetan gauza nimiñoekin beste batzuen poztasuna lortu ahal dela. Gainera, horrelako ekintzak egiteak geure buruarekin eta barnearekin hobeto sentiaraziko gaitu.\nZuek zer zarete, ematekoak edo jasotzekoak?\neman, Gaztea, jaso\n2 pentsamendu “Baserritarraren zapatak”-ri buruz\nPauli 2017-04-26 22:47\nGuztiz ados nago jarri duzunarekin. Bai polita! Gizarte berekoi batean bizi gara eta asko kostatzen zaigu gure aberastasunak besteekin partekatzea. Horrelako egoerez ikasi behar genuke, berekoitasuna alde batera utziz eta beesteen beharrak asetzen saiatuz. Hori eginez lortuko dugun irabazia galdu berri duguna baino askoz handiagoa izango da, dirua kasu honetan. Dirua ez da guztia bizitzan, hori baino gauza garrantzitsuagoak daude munduan.\njuan luis 2017-05-01 18:42\nNi ere ados nago irakurri dudanarekin. Mundu ezin hobe batean izango balitz, ez litzateke hainbeste desberdintazun gizartearen artean ( barruan) Nik uste dut behar dutenei gure laguntza eman behar diegula. Baina bakarrik egia bada, laguntza behar dutela. Zeren eta, jende gehiegi bizi da gizartearen esfortzuagatik. Era berean, laguntzari buruz krontol handi bat egon beharko luke.


maiatza | 2015 | deustuko ikastola\nHileko artxiboak: 2015-05\nEskolaz kanpoko ekintzak 2015-2016\n2015/05/30 Eskolaz kanpokoakKomunikazio\nDatorren kurtsoko eskolaz kanpoko jardueren berri, eta izena emateko prozeduren berri ematera gatoz. Urtero legez triptikoa prestatu dugu kurtsoen arabera jarduera guztiekin, ordutegiekin eta hainbat argibideekin. Triptikoa ondoko estekan duzue eskuragarri:\nEskolaz kanpoko ekintzetan izena emateko epea ekainare 1etik – ekainaren 6ra da. Aurten bi aukera dituzue izena emateko:\n(a) Online izena ematea. Modu honetan aurreikusita dago umearen kurtsoaren arabera ze jardueretan eman dezekeen izena. Egin klik ondoko estekan eta bete formularioa:\n(b) Izena emateko orria bete eta guraso elkarteko postontzian utzi. Kasu honetan orria ekainak 5 (ostirala) baino lehen utzi postontzian. Orria banatuko den arren ondoko estekan ere duzue eskuragarri:\nEdonola ere, orri bat edo formulario bat bete behar da ume bakoitzeko.\nAzkenik KUOTEN inguruan gogoratu:\nBazkide ez direnek %25 gehiago ordainduko dute.\nMusikan, Karate… ikasleen kopuruaren arabera zehaztuko da prezioa. Hemen sakatzen baduzu, pasa den urteko kuotak ikus ditzakezu\nBehin ekintza hasita, nahiz eta desapuntatu, kuota OSOA ordaindu beharko da (ikasturtean zehar baja emanda ere), ezinbesteko arrazoia ez badauka.\nEkintzetan onartuta izateko kuotaren ordainketa eguneratuta egon beharko da.\n2015/05/22 Haurtzaindegi, Jantokia, Sailkatu gabea, ZerbitzuakKomunikazio\nDatorren urteko aurreikuspena egiteko jantokian eta haurtzaindegian altak edo bajak egongo diren jakin behar dugu. Egoera ALDATU NAHI BADUZUE SOILIK eman abisu Maiatzak 30 baino lehen. Abisu emateko bi modu daude:\n(1) Ondoko dokumentua bete eta guraso elkarteko postontzian utzi edo Juaniri eman: alta/baja dokumentua.\n(2) Dokumentuan eskatzen diren datu guztiak email bidez bidali jantokia@deustukoikastola.org helbidera.\nLOMCE: LH3. mailako ebaluazio froga\nDagoeneko Eusko Jaurlaritza LOMCE aplikatzen hasi da, baita gure ikastolan ere. Deustuko Hezkuntza Sareak estatua, Guraso Elkarteko zuzendaritzak Lehen Hezkuntzako 3.mailan duden haurrek izan dezaketen ebaluazio frogaren inguruan informazioa zabaltzea erabaki du, izan ere, LOMCEren aurkako jarrera hartu eta Ordezkaritza Organo Gorenean (OOG) Ikastola LOMCerik gabeko ikastetxea izatea proposatuko baitugu.\nOndoko dokumentuan duzue informazio osagarria.\nZuen seme-alabetako batzuek bertsolaritza landu dute ikasturte honetan. Kultur jarduera honi amaiera emateko bertso-merienda antolatu dugu jantokian maiatzaren 21ean, osteguna, arratsaldeko 17:15ean.


Zipriztindu al ditu baratzeak konfinamenduak? - Aiaraldea - Aiaraldea.eus\nZipriztindu al ditu baratzeak konfinamenduak?\nIzar Mendiguren Cosgaya 2020-05-24 07:00\nErein edo landatzeko garaia da maiatza. Berrogeialdiak bete-betean harrapatu du lur prestaketa. Ekoizle eta baratze zaleengan, ordea, nolako eragina izan du etxealdiak? Beñat Ereñok sektoreka bizitako moldaketak kontatu ditu, hazitegi eta negutegiko langilea baita.\nOstiralean -maiatzaren 15ean - izan zen San Isidro eguna, hots, nekazariena. Berrogeialdiak baratzak prestatzeko garaia zeharo baldintzatu du. Batetik, ekoizleek ezin izan dituztelako euren saltokietan landareak eta haziak ohiko moduetan saldu; eta, horrek, ortuak berandu landatzea ekarri du zenbait herritarren kasuetan. Duela gutxi ireki dituzte dendek ateak, eta normalean baino beranduago hasi dira aiaraldearrak baratzak prestatzen, oro har.\nKoronabirusaren eraginez ezarritako neurrien ondorioz, oraintsu eman zaie aukera herritarrei udal ortuetara joateko. Urduñan, Orozkon eta Laudion daude, besteak beste, halako espazioak.\n"Egoera edo esperientzia berezi honetara moldatzea zaila izan da. Lege eta osasun aldetik, informazio eza izan da nagusi, eta tentuz ibili behar izan gara" dio Beñat Ereño Murgako hazitegiko langileak. Familia negozioa dute bertan, eta baratzeak, lorategiak eta antzeko espazioetarako produktuak saltzen dituzte, batik bat. Lan karga handitu zaie, aitortu duenez "lan moduak eta baldintzak egokitu behar izan ditugulako".\nCOVID-19 birusaren eraginez ezarritako neurrien ondorioz, oraintsu eman zaie aukera herritarrei udal ortuetara joateko\nAsko izan dira etxealdian baratzeetara joateko baimena eskuratzeko euren eskubidea aldarrikatu duten pertsonak. Banakako ariketa izanik, apenas biltzen da jendea eremu eta zeregin horietan. Horregatik, debekuetatik kanpo egon beharko litzateke hasieratik, Ereñoren iritziz. "Gainera, osasun psikologikorako oso onuragarria da. Osasun larrialdian hainbat gauza lehenetsi behar dira, baina alde emozionala ere bai. Ortuek eta lorategiek asko laguntzen dute, eta segurtasun baldintzak betetzen dira: gehienbat bakarrik gaudelako eta harremanak ez direlako masifikatzen".\nGakoa, ordea, planifikazioan dago, haren ustetan, "denbora aurreikusi eta ez luzatzean". Hargatik, ortuan jarri nahi denaren zerrenda osatzeari garrantzitsua deritzo. Izan ere, modu horretan espazioa eta denbora hobeki aprobetxatzen dira: "Garbitasun eta segurtasun neurriak zorrotz aplikatu ditugu sektorean, baina masifikazioak ekiditeko inportantea da planifikazioa. Baita jende gutxi egon daitekeen orduak aukeratzea baratzerako gauzen bila joateko ere".\nAzokak eten behar izan dituzten tartean, etxez etxeko salmenta ugaritu da Aiaraldean ere. Orain, ordea, egoera aldatu da; eta herritarrak bertara daitezke hazitegietara edo asteroko baserritarren azoketara.\nAste honetan, ilgora dela-eta, ereiteko oso garai egokia izango da: porruak, tipulinak, azak, azaloreak, kuiatxoak, lekak, patata, azenarioak, babarrunak... Zerrenda luzea da, baita norbere edo udal lurretan ortua atontzeko dauden aukerak ere.


Txina hesitu ostean, haren kontrako gerrara nola garamatzaten\nAbendu hasieran aurkeztu da Londresen John Pilger kazetari australiarraren dokumental berria: “Txinaren kontra datorkigun gerra”. Haren arabera, AEBek urteak daramatzate Txina inguratzen base militarrez eta neoliberalek gaina hartu ahala militarrek galdu dituzte bonba atomikoa erabiltzeko erreparoak. Hedabide nagusien isiltasuna eta manipulazioa salatzen ditu kazetari mitikoak.\nJohn Pilgerrek ‘The Coming War on China’ dokumentalean erakusten du nola daukaten AEBek Txina hesi militarrez inguratua. Hedabide nagusiek biderkaturik propagandak sinetsarazten duen arren Txina ari dela halako hedatze bat egiten Ozeano Barearen hego aldetik, grafikoak ez du AEBen nagusitasunaren eta Txinak arriskatzen duen blokeoaren zalantzarik uzten.\n“Gerra atomikoaren inguruan dagoen isiltasuna urratzeko egin dut film hau”, dio batean eta bestean John Pilgerrek. Australian 1939an sortu eta gaur Britainia Handian bizi den Pilger erreferentziazkoaren 60. dokumentala da The Coming War on China, frantsesez edo gaztelaniaz ikusteko (ez aipa euskaratzerik oraingoz) puska batean itxaron beharko duguna.\nOso gazterik Vietnamgo gerrako kronikak lekuan bertatik igortzen zituenez geroztik, mundu osoko gerrak eta gatazkak gertutik eta baita barrutik ere ezagutu ditu Pilger beteranoak. 77 urterekin ateratzen du kemena etengabe idatzi, dokumentala egin eta deitzen dioten lekuetan hitzaldiak emateko.\n“Txinaren kontra datorkigun gerrak” azaltzen ditu AEBek Asian eta Itsaso Barean barrena antolatuta dauzkan itsasoko eta aireko indar militarrak, jomugan Txina daukatenak. Filmak jorratzen ditu potentzia nagusiak darabiltzan propaganda eta probokazioak ere. “Hedabideek dioskute Txina mehatxatzen ari dela eskualde osoa, hainbat uhartetan hegazkinentzako pistak eraikiz-eta; baina ezkutatzen digute aurretik AEBek Txina inguratu dutela 400 base militarrez, hauek dauzkaten misil, hegazkin eta gerrako ontziekin, osatu arte estratega militar batek ‘urka-bilurra’ deitu duenarekin”.\nFilma Marshall uharteetatik abiatzen da. Pilgerrek sarkasmoz dionez, gaur bikini aipatuta mundu guztiak emakumeen bi pieza laburreko bainujantzia ulertzen du, ahaztu da janzkiari Bikini uhartearen izena eman zitzaiola hain zuzen han amerikarrek jaurtitzen zituzten bonba atomikoekin jendeen hezurrak agerian geratzen zirelako.\nGeroztik H bonba andana leherrarazi zuten Marshalletan, denetara osatuz txikizio ahalmen izugarri bat: 12 urtez egunero Hiroshimako bonba bat zapartatuta adinakoa. Nazio oso bat, marshalldarrak bihurtu zituzten gerra atomikoaren akuri, bertan AEBek eraikiz base militar sekretuenetako bat.\nPilgerrek argitara atera nahi du gerra nuklearraren posibilitateaz hedatuta dagoen isiltasuna. Dokumentalerako elkarrizketatu dituen estratega militar batzuentzako dagoenekoz gerra atomikoa ez baita imajinatu ezinezkoa, aitzitik, gerta daitekeen zerbait da. Baina munduak mehatxu nuklearra hurbil sentitu zuen Gerra Hotzaren aldean, “oraingoan fronteak ez daude hain garbi markatuta, eta arriskuak askoz handiagoak dira”.\n“Txinaren kontra datorkigun gerra“ bi urtez filmatu du Pilgerrek, bere iritzian Txinaren eta AEBen artean beroenak diren bost frontetan, bilduz ustez munduaren martxaren jakitun garen herritarrok ere ezagutzen ez ditugun gertakizun funtsezkoak.\nAdibidez, gure hedabide nagusiak behin eta berriro erakutsi dizkigute Spratly uharteak, Txinak beretzako dauzkanak Filipinekin liskarrean. Baina ez dugu aipamen handirik sentitu 2005ean hasita sei aldiz AEBek eta Australiak elkarrekin antolatu dituzten Talisman Saber maniobra militarrez. Azken edizioa, 2015ekoa, Gerra Hotza bukatuz geroztik egin den handienetakoa izan zen eta bertan probak egin zituzten Malakako itsasartea ixteko, esan nahi baita, Txinara petrolioa, gasa eta klase guztietako lehengaiak Ekialde Hurbiletik bezala Afrikatik dakartzaten itsasontziei bidea mozteko.\nGerra izatekotan, nuklearra\nTxinako zenbait adituren ikuspegiak ere bildu ditu Pilgerrek, gutxitan ikusten den moduan. Estratega txinatar batek esan dio: “Gu ez gara zuen etsaia, baina zuek erabakitzen baduzue hala garela, orduan berehala prestatu beharko dugu”. Berrikitan, dio Pilgerrek, bere arma nuklearren alerta egoera maila batez larriagotu du Txinak.\nAEBetako itsas armadaren aholkulari zientifiko izandako eta arma atomikoetan aditua den Ted Postolek honela azaldu du azken urteotan militarren artean bizi den giroa: ‘Hemen denek nahi dute erakutsi gogorrak direla. Horra, gogorra naiz benetan, ez daukat beldurrik militar arloan edozer egiteko, ez daukat beldurrik mehatxu egiteko, ni naiz gorila nagusi harroa. AEBek ezpatak dantzan darabiltzate eten gabe, eta hori goitik xaxatu egiten dute”.\nPentagonoko gerra plangintzan aritutako Andrew Krepinevich da gerrari beldurrik ez dioteneko bat. Txina zigortu nahi du bere defentsa lerroak hego aldera zabaldu izanagatik. Itsasoa minaz bete eta Txinako trafikoa blokatzea proposatzen du: “Gure lehen presidente George Washingtonek zioen bakea nahi baduzu gerra prestatu behar duzula”.\nKontua da Gerra Hotzaren garaian, 1960ko hamarkadan AEBek eta Sobiet Batasuna gudu nuklearren ateetara behin eta birritan hurbildu ostean, potentzia handiek antolatu zutela halako kontentzio estrategia bat; gaur eraitsita dago, edozein taktika eta kalkuluri bidea zabalduz. Adituek filmean barrena azaltzen dute nolaz gatazka mugatu bat, bi arerioek elkarren intentzioak oker ulertu eta neurtzearen poderioz, bilakatu daitekeen gerra atomiko erabateko.\nPilger oso kritiko azaltzen da AEBen morroi itsuak garen mundu aberatseko jendeekiko. Bere sorterri Australia yankien estatu bat gehiagotzat dauka. Japoniaz dio funtsean AEBen kolonia izaten segitzen duela, bestelako itxurak eginagatik. Eta Europaz, okerreko irizpidez Magreb eta Ekialde Hurbileko egitura politikoak suntsitzen laguntzearen ordainak ari garela pagatzen, batetik etxean atentatu gehiago jasoz baina are larriago guregana datorren etorkin eta iheslari uholdeak harrapaturik.\nGuztia estaltzen du Txinarekiko beldurraren propagandak. Pentagonoaren komunikazio arduradun Harry Harris almiranteak, Asia eta Itsas Bareko komandante militarra denak, New York Timesek bere lan eremuaz galdeturik erantzun zion: “Nire erantzukizuna iristen da Bollywoodetik hasita Hollywooderaino, hartz polarretatik pinguinoetaraino”. Labur bezain argi.\nFilmak bildu ditu gerra egiturei aurre egiten dieten herritarren mugimenduak ere. Zehazki bi. Okinawa uharte japoniarrak 35 base militar dauzka. 1995ean soldadu yankiek 12 urteko neskato bat bortxatu ostean oldartuz geroztik, baseen kontrako mugimendua indartuz joan da eta gaur uharteko gobernadore den Takeshi Onaga base militarren kontra nabarmentzen da.\nHego Korearen Jeju uhartean, Seulgo gobernuak AEBei eskainitako base militarra zabaldu nahi du Gangjeong arrantzale herrixka deseginik. Egunero herritarrek eta atzerritik iritsitako askok basearen ataria blokatzen dute Mun Jeong-hyeon apaiz katoliko zaharrak meza ematen duela: “Lau aldiz kantatzen dut basean, eguraldiaren axolarik gabe. Ingurumena eta herritarren bizia bera suntsitu nahi dituzte eta guk eman behar dugu lekukotasuna”.\nKanal hauetan artxibatua: Gerra | Arma nuklearrak | Txina


Marta Ruiz Ayestarán\nLehendabiziko euskal bizkondeak - Beste bizkonterri batzuk\nNobleen hierarkian noblezia titulu hau kondearen azpitik dago eta zuzenean baroiaren gainetik. Bere betebeharra kondea ez zegoenean hura ordezkatzea zen, hau da: zirkunstantziek agintzen zutenean, gobernu aferetan, gai militarretan eta justizia ezartzean kondearen ordezkoa izaten zen.\nErdi Aroan Vicecomites, edo Ministri Comitum deitzen ziren, eta garai hartan sortu zen haien noblezia dignitatea.\nKargu hau, kondearena bezala, hereditario bilakatu zen; eta haren bilakaera konde eta duke karguenarekin lotuta egon zen beti, haien maila eta eginbeharren arabera. Beste haiek ia soberanoak baziren, bizkondeen kategoria ere status hari zegokion.\nLEHENDABIZIKO EUSKAL BIZKONDEAK\nLapurdiko bizkonterria 1023an antolatu zuen Antso III. Handia errege nafarrak, eta gaur egungo Lapurdiz gain, Behe Nafarroako Arbela, Orzaize, Garazi eta Baigorri jaurerriak ere hartzen zituen. Bizkonterri honen buru Lupo Santxo ezarri zuen.\nZuberoako bizkonterria Akitaniako dukearen menpe zegoen, eta haren bitartez Ingalaterrako edo Frantziako koroari lotuta. Haren titularrek, hala ere, ia menekotasunezko harremana zeukaten Nafarroako erregeekiko. Haien gaztelua Maulen dago.\nBESTE BIZKONTERRI BATZUK\nLapurdin, Raymond Arnaud II.ak 1145ean Makeako bizkonterria sortu zuen, Beltzuntzeko jaunari emateko.\nNafarroan lehen bizkonterriak, Andiongo Muruzabalekoa eta Erroibarkoa, Karlos III. Nobleak sortu zituen, 1407ko apirilaren 13an eta 1408ko maiatzaren 15ean, hurrenez hurren. Bere alde bateko anaia zen Nafarroako Leonel infanteari, eta Ezpeletako eta Garroko Musiu Beltrani eman zizkien. Beranduago, 1418an, Joanes Garrokoari Zolinako bizkonterria eman zion.\nBehe Nafarroari dagokionez, honako hauek nabarituko ditugu: Etxauzko Bizkonde titulua; Mearingo Bizkondeagoa, Karlos III. Nobleak 1424an Beltrand Armendaritzekoari eman ziona; Baigorriko Bizkondea (Baiguer formarekin agertzen da), Gartzia III.ak Baigorriko jaun Gartzia Otsoari 1033an eman zion; eta Arbelako Bizkondea, Fortun I. Santxok 1035ean bere seme Fortun I. Fortunari eman ziona. Beranduago, 1455eko ekainaren 1ean, Nafarroako Blanka erreginak Arbelako Bizkonderria bere Kantziler eta Ordezko Joanes Beaumontekoari eman zion.


Estatu Batuetako ikertzaileek txip bat garatu dute, datuak transmititzeko abiadura izugarriak agintzen dituena | Consumer\nEstatu Batuetako ikertzaileek txip bat garatu dute, datuak transmititzeko abiadura izugarriak agintzen dituena\nLaser-teknologia duen mikroprozesadore horrek 40 giga transmiti ditzake segundoko hainbat metroko distantzian.\nIntel konpainiako eta Kaliforniako Unibertsitateko ikertzaileek siliziozko mikroprozesadore iraultzaile bat sortu dute. Horrek ateak irekitzen ditu datu-transmisioan abiadura izugarriak lortzeko eta txipak kablerik gabe lotzeko.\nGaur egun, ordenagailu barruko datu digitalen konexio azkarrenek segundoko zortzi edo hamar giga transmititzeko gaitasuna dute, 45 zentimetrotik beherako distantzien artean. Laser teknologia duen txip berria gai izango litzateke segundoko 20-40 giga transmititzeko hainbat metroko distantzietan, Intelen arduradun zientifikoetako batek, Mario Panicciak, azaldu zuenez.\nAhalmen horiek lortu dira indiar fosfurozko geruza bat (argia igortzen duen materiala) kanal gisa jokatzen duten zirrikitu bereziak dituen siliziozko geruza batekin lotzea lortu denean. Asmakizun horren arduradunen arabera, mikroprozesadore batean ehunka edo milaka laser izpi txiki sartzeko enbrioia da bere lanaren emaitza, segundoko milaka milioi itzali edo pizteko ahalmena duena.\nBost urteko epean merkaturatu daitezkeen mikroprozesadore berri horiek aurrerapen iraultzaileak ekarri dituzte ordenagailuen diseinuan eta gaitasunean. Adibidez, memoria-txipak mikroprozesadoreen ondoan instalatu behar dira, datuak prozesatzeko abiadura murrizteko.\ndatuak transmisio txip


naiz: cartas - Zizurkilen alde eten ez den katea\nIdatzi hau sinatzen dugun lagunok epe ezberdinetan Zizurkilgo alkate izan gara Herri Batasuna eta Euskal Herritarrok alderdietatik. 40 urte atzera eginda, frankismo gordinaren osteko lehen Udala kudeatzea ez zen erraza izan, eta ondoren ere garai gogor eta zailak izan dira. Baina hau ez da inoiz gure ofizioa izan; bakoitzari egokitu zitzaigun garaian, gogoz eta pasioz jardun genuen bizi garen herria hobetzearen alde. Eta garaia iritsitakoan, besteei bide ematen ere jakin genuen. Horrek ezberdintzen gaituelakoan gaude.\nHori dela eta, idatzi honen bidez babes osoa azaldu nahi diogu Iker Urruzola buru duen EH Bilduren hautagaitzari eta horren erakusle onartu dugu hirurok ordezko gisa EH Bilduren zerrendan joatea.\nBide berean, maiatzaren 24an Joxe Arregi plazan izango gara, lehen udal taldeko kideei egingo zaien omenaldian, eta bide batez, udalgintzan aritu diren beste hamaika kideri egingo zaienean. Zizurkilen aldeko katea ez delako eten.\nMaiatzaren 26an EH Bildu da gure aukera.


Irekia Eusko Jaurlaritza - Gobierno Vasco :: “Gurean ez dago Taxien eta VTCen arteko liskarrik eta ez egoteko lanean ari gara”.\n“Gurean ez dago Taxien eta VTCen arteko…\nTapia_Egun_On_Euskadi_1.JPG Iturria: Irekia\nTapia_Egun_On_Euskadi_2.JPG Iturria: Irekia\n“Gaurko bilera jarraipena da. Aurreko urte osoan hitz egiten egon gara. Euskadin ez dago Madrilen eta Bartzelonan dagoen arazorik. Urte osoa daramate hizketan. Hemen VTCak hemengo enpresak dira.\nEskumen bat eman digute eta finkatu nahi dugu oso ondo sektore bakoitzak zer egin behar duen, nola eskatu zerbitzu bakoitza …\nBadago ratio bat (1/30) gaindituta duguna (1/24) baina ez dugu baimen gehiagorik emango. Garbi dago hori. Gaurko bilera jarraipena da eta sektore osoa modernizatu nahi dugu. Hurrengo urteetan nolakoa izango den sektorea denon hausnarketa izan da. Erabiltzaileak ere egongo dira bileran.\nGurean lehen auto elektrikoak taxi munduan daude. Beraiek dute ardura nagusia. Haratago joan nahi dute. Kezka amankomuna da.\nNik uste dut beraien artean eman behar dela adostasuna; abenduan epeak jarri ziren. (ordubeteko epea). Gure hiriak ez dira Madrid eta Bartzelona bezalakoak. VTC –ek funtzionatzen dute, enpresako kanpoko bisitariak datozenean VTCak kontratatzen dituzte, ematen ari dira zerbitzuak eta gure esperientzia ona izan da. Hortik abiatuta lantzen ditugu adostasunak; Jaurlaritzak landu behar ditu adostasun horiek.\nTaxia zerbitzua publikoa da eta oso ondo araututa dago eta VTC-ak zerbitzu bat eman behar du. Bakoitzak bere tokia dauka. Tentuz eta pazientziaz begiratu behar da zer arautu.\nGurean ez dago liskarrik eta espero dut ez egotea. Modernizazioa eta globalizazioa ez dira ondo arautu hiri handi horietan. Hemen oso zaintza ona egin da ratioarena”.


abba Huesca hotela Huesca erdi-erdian dago, oso ondo komunikatuta dago garraio publikoko sarearekin eta inguruko eskaintza komertzial eta turistiko guztiarekin, 3 minutura dago AVEa gelditzen den geltoki intermodaletik eta metro gutxira Huescako Biltzar Jauregitik.\nHoteletik erraz irits daiteke interes handiko naturgune eta basoetara. Pirinioaurreko 2.000 metrotik gorako gailur ederrak ikusten dira bertatik eta eskia, abentura-kirola eta mendi-turismoari lotutako gainerako jarduerak egiteko leku apropos-aproposa da. Hotelak kokapen ezin hobea du Pirinioak, Somontano jatorri-izendapeneko mahastiak, Guarako arroilak eta Monegros basamortua ezagutzeko.\nabba Huesca hotela Huesca erdi-erdian dago eta oso ondo komunikatuta dago garraio publikoko sarearekin eta inguruko eskaintza komertzial eta turistiko guztiarekin. Geltoki intermodaletik 3 minutura eta Huescako Biltzar Jauregitik metro gutxira.\nabba Huesca hoteleko 84 logela modernoek kanpora ematen dute eta hall nagusia inguratzen dute, zerua bistan duten bi igogailu panoramikorekin.\nAbba logela aparkalekua\nabba Huesca hotelean instalazio zabalak dauzkagu era guztietako ekitaldiak egiteko: familia-ospakizunak, laneko bilerak, biltzarrak, konferentziak...


herri harresia – Página 2 – Turrune!\nBadator #resistOndarru ekitaldixe\n2013/06/23 2013/06/23 turrune\nZaballatik herri harresiari… (Urtzan karti kartzelatik)\nAupa zuek! Ez dakit zenbagarren instantzia berrerabiltzen dudan gutun hau idatzi asmoz. Ez zait erreza plaiko zubiko ajearen ondotik zuengana zuzentzea, oraindik ere globo laranga baten barnean bainago.\nGobernu Espainiarrak eskema zaharrari eutsi nahi dio, Euskal Herriarentzako errepresioa, atxiloketak eta kartzela, bestelako eskeintzarik ez duelarik. Konponbide garaia da baina, eta Donostian eta Ondarroan eraikitako harresiak horren adibide ditugu, herria konponbide gose da. Kartzelak husteko garaia da, ezin dugu onartu beste lagun bakar bat gehiago kartzelaratzea. Horregatik, kartzelara eramateko “mehatxua” gainean duzuenok desobedientziaren aldeko apustua egitera animatu nahi zaituztet. Atxiloketekin bukatzeko bidea dugu hau. Amaitu dira atxiloketa beltz eta bakartuak, amaitu behar dute bizi genituen inkomunikazio eta torturak. Eta helduko gara atxiloketak ekiditera, bai horixe!!!\nKartzelan nago bai, baina alamedan bost egunetan bizitakoak bete ninduen harrotasun eta indarrez. Eskerrik asko guztioi bihotz-bihotzez! Mundialak zarete! Segi dezagun horrela, batzen, zubian batasunaren indarra sumatzen zen, aldaketarako gogoa… Ez naiz gai bertan sentitua berbaz azaltzeko. Adin desberdinetako jendea, ideologi eta sentsibilitate desberdinetakoak… Elkarri eskuak hartuta eraiki genuen harresia. P.N.V.ri gonbitea luzatu arren, ez zen ez , Estefania Beltran de Herediarik, ez Urkullurik agertu, nahiz eta oinarriko herritarrak baziren. Eskerrik asko zintzoki zuoi ere!\nZer esan gehiago… Jo ta ke! Bakoitzak bere esparruan, bakoitzak bere ahalmenaren arabera… Guztiok gara beharrezkoak. Oztopo guztien gainetik, denon artean lortuko dugu.\nEzin bukatu aipamen berezi bat egin barik. Alamedan behin eta berriz aipatu nituen nagusiak; nire ibilbide militantean eredu izan ditudalako, bizi osoa borrokan daramatelako. Dituzten urteak bizkarrean izan arren harresiaren oinarri izan direlako, “onenak zaze!”. Baina gaurkoan… esker berezia etxekoei: Eskerrik asko familia! Etxeko “ume endrerosik” hartutako hautu politikoek espero gabeko portuetara eraman zaituzten arren beti nirekin zaudetelako galdera eta exijentziarik gabe. Familia tokatu egiten da baina aukeratzerik balego… ez nuke niretzako hoberik aurkituko. Maitte zaittuet!\nAgurtzen ere hasi beharko dut. Animo guztioi, laster ikusiko dugu elkar. Konturatu orduko Turrune entzuten egongo naiz hor zuekin, baina antxoaren turruna e! Ondarrun kantatzen dugun moduan: “Aurrera beti, beti Aurrera” lagunok! Borroka da bide bakarra!\nGure indarra, zuen amesgaiztoa\nAlamedako askegunin arazo teknikukatxik ikusi baik geatu ginan bideo bat pasasku. Ikustezuen morun, umoreik eztou galtzen. Aupa Urtza eta aupa HerriHarresixe!\nDimatik Plaiko Zubire, kanta bat


Gobernuak Su-hiltzaileen 17 plaza hornitzeko oposizio-deialdia egin du\noposicion 17 plazas de Bombero\nGobernuak Su-hiltzaileen 17 plaza hornitzeko oposizio-deialdia egin du astelehena, 2018.eko maiatzak 21\nProbak irailean hasiko dira, eta izena emateko epea ekainaren 20an amaitzen da\nNafarroako Gobernuak oposizio-deialdia egin du Su-hiltzaileen C mailako funtzionario-erregimeneko lanposturako 17 plaza betetzeko; txanda libreko zortzi plaza eta sustapen-txandako bederatzi plaza izango dira. Deialdia Funtzio Publikoko Zuzendari Nagusiak apirilaren 26an emandako 965/2018 Ebazpenaren bidez onartu da eta Nafarroako gaurko Aldizkari Ofizialean argitaratu da. Oposizioa 2015ean deitutako 30 plazari eta 2017an deitutako 15 plazari gehitzen zaie; horietako izangaiak Nafarroako Segurtasun eta Larrialdi Eskolan sartzeko prestakuntza-ikastaroa garatzen ari dira egun.\nHautapen-prozesuan izena eman nahi dutenek eskaera modu telematikoan aurkeztu beharko dute Nafarroako Gobernuko Zerbitzuen eta Izapideen Katalogoaren fitxaren bitartez, maiatzaren 22tik ekainaren 20ra bitarte. Hautapen-probak aurtengo irailean hastea aurreikusten da. Oposizioaren lehen fasean hiru proba egongo dira: lehen proban, idatziz erantzun beharko da 150 galderaz osatutako galdetegia test eran; bigarrenean, berriz, proba fisiko ezberdinak garatuko dira; eta, azkenik, hirugarrenean, ariketa psikoteknikoak eta elkarrizketa pertsonalak eta/edo taldekoak egingo dira.\nOposizioaren lehen fasea behin gaindituta, izangaiek gaitasun psiko-fisikoaren azterketa gainditu eta plaza hutsak hautatu beharko dituzte, azkenik oinarrizko prestakuntza-ikastaroa egiteko Nafarroako Segurtasun eta Larrialdi Eskolan, postuan sartu aurretik.\nEskainitako plazak Barneko Zuzendari Nagusiaren apirilaren 24ko 108/2018 Ebazpenaren bidez deitutako leku-aldaketa lehiaketatik ateratakoak izango dira, eta horien plaza-kopurua eta helmugak plaza hutsak hautatzeko ekitaldiaren aurretik zehaztuko dira.\nLehendakaritzako, Funtzio Publikoko, Barneko eta Justiziako kontseilaria den María José Beaumont-en ustez, Su-hiltzaileen ordezkaritza sindikalarekin zerbitzua bermatzeko lortutako akordioari erantzuten dio deialdiak; gainera, plantillak berak babestu zuen batzarrean.


2018ko Eurovision Abesti Lehiaketa - Wikipedia, entziklopedia askea.\n2018ko Eurovision Abesti Lehiaketa\nMaiatzak 8, 2018\nMaiatzak 10, 2018\nMaiatzak 12, 2018\n← Kiev 2017\nTel Aviv 2019 →\n2018ko Eurovision Abesti Lehiaketa urtero ospatzen den Eurovision Abesti Lehiaketaren 63. edizioa izan zen. Lisboako Altice Arena aretoan ospatu zen, Portugalen. Eurovision Portugalen ospatzen zen lehen aldia izan zen. Finalerdiak maiatzak 8 eta 10ean ospatu ziren, eta final handia maiatzak 12an. Auzkezleak Filomena Cautela, Sílvia Alberto, Daniela Ruah eta Catarina Furtado izan ziren.\nLehiaketako irabazlea Netta pop bakarlari israeldarra izan zen, "Toy" kantuarekin. Israelen laugarren garaipena izan zen. Bigarren postua Zipre ordezkatzen zuen Eleni Foureirarentzat izan zen, "Fuego" kantuarekin. Austriako Cesár Sampsonek, "Nobody but You" abestiarekin, hirugarren postua lortu zuen. Epaimahi profesionalen gustokoena Austria izan zen, eta telebozketaren gustokoena Israel.\n43 herrialdek hartu zuten parte guztira, 2008 eta 2011ko partaide kopuru errekorra berdinduz. Errusia lehiaketara itzuli zen urte bateko eten baten ostean. Australiari parte hartzeko gonbidapena luzatu zitzaion Europako Irrati-Telebista Batasunaren eskutik laugarren urtez.\n2.3 Finalerdien zozketa\n3.1.1 Lehen finalerdia\n3.1.2 Bigarren finalerdia\nAltice Arena, Pavilhão Atlântico bezala ezagunagoa, lehiaketaren egoitza.\nHistorian lehen aldiz, lehiaketa Portugalen izan zen, herrialdeak 2017ko edizioa irabazi ondoren Salvador Sobralen eskutik. Kandidatura ugari jaso ondoren, 2017ko uztailaren 25ean Lisboako Altice Arena hautatu zuten Portugaldar Irrati Telebistak (RTP) eta Europako Irrati-Telebista Batasunak (EBU).\nArena hau Expo '98rako eraiki zen, eta 20,000 pertsona sar daitezke barruan, Portugalgo estalitako estadiorik handiena izanik. Gaur egungo Parque das Naçõesen dago kokatuta. Lisboa osoan zehar doan metroarekin konektatuta dago (linea gorria), eta aireportua eta Europarekin Orienteko tren geltokiaren bidez.\nLisboa ez zen izan leihaketa egiteko hautagai bakarra, Gondomar, Santa Maria da Feira, Espinho, Faro, Guimaraes eta Bragak ere postua nahi baitzuten. Beraz, EBUk RTPri aretoaren oinarrizko ezaugarriak azaldu zizkion, hala nola, 10,000 ikusle baino gehiago sartzea; 1,500 kazetarirentzako espazioa izatea; 2,000 delegatu, prentsa formal eta ikusleentzat hotel eskaintza zabala izatea, prezio aldakorrekin, eta azkenik, garraio sistema efiziente bat izatea.\nIkus-diseinua[aldatu | aldatu iturburu kodea]\nEdizioaren leloa, All Aboard! (euskaraz "Denok ontzira!") 2017ko azaroak 7an aurkeztu zen. Bere ikus-diseinuak itsasoko gaia erabiltzen du, Lisboa eta Portugalek Ozeano Atlantikoan daukaten kokapena eta herrialdearen itsasketa historia dela eta. Edizioaren logo nagusiak itsas barakuilu estilizatu bat erakusten du, eta horrez gain, beste hamabi ikur sortu ziren itsas-ekosistemako ezaugarri ezberdinak erakusteko. Infografia, apainketa, eszenatokiaren diseinua, eta merchandisina, besteak beste, ikus-diseinu honetan oinarritu ziren.\n2018ko urtarrilak 8an, RTP eta EBUk lehiaketa lehen aldiz lau emakumek aurkeztuko zutela argitu zuten. Filomena Cautela, Sílvia Alberto eta Catarina Furtado RTPko ohiko aurkezleak dira, eta Daniela Ruah aktorea da. 2015tik lehenez, ez zen gizonezko aurkezlerik egon, eta bigarren urtez jarraian, aurkezle guztiak genero berdinekoak izan ziren.\nFinalerdien zozketa[aldatu | aldatu iturburu kodea]\nHerrialde partaideak bi finalerdietan banatzeko zozketa 2018ko urtarrilak 29an ospatu zen, Lisboako udaletxean. Finalerdietako 37 partaideak 6 pototan kokatu ziren lehenik, bere bozketa joera historialaren arabera. Finalera zuzenik sailkatutako herrialdeek – Big 5 taldeko herrialdeak (Alemania, Erresuma Batua, Espainia, Frantzia eta Italia) eta herrialde antolatzailea (Portugal) – zein finalerditan zegokien botoa ematea ere erabaki zuen zozketak.\nNetta lehiaketako irabazlea eszenatokian.\nLehiaketak bi finalerdi eta final bat izan zituen. Big 5 taldeko herrialdeak (Alemania, Erresuma Batua, Espainia, Frantzia eta Italia) eta herrialde antolatzailea (Portugal) zuzenki sailkatuak zeuden finalera. Gainontzako herrialdeak bi finalerdien artean banatu ziren, finalerdi bakoitzeko hamar lehen sailkatuak lortu zutelarik finalerako pasea.\nFinalerdiko partaideez gain, Espainia, Erresuma Batua eta Portugaleri ere egokituko zitzaien botoa ematea. Azpimarratutako herrialdeak pasa ziren finalera:\n01 Azerbaijan Ingelesa Aisel "X My Heart" Nire bihotza gurutzatu 11 94\n02 Islandia Ingelesa Ari Ólafsson "Our Choice" Gure aukera 19 15\n03 Albania Albaniera Eugent Bushpepa "Mall" Irrika 8 162\n04 Belgika Ingelesa Sennek "A Matter of Time" Denboraren kontua 12 91\n05 Txekia Ingelesa Mikolas Josef "Lie to Me" Esadazu gezurra 3 232\n06 Lituania Ingelesa[fe1 1] Ieva Zasimauskaitė "When We're Old" Zaharrak garenean 9 119\n07 Israel Ingelesa[fe1 2] Netta "Toy" Jostailua 1 283\n08 Bielorrusia Ingelesa Alekseev "Forever" Betirako 16 65\n09 Estonia Italiera Elina Nechayeva "La forza" Indarra 5 201\n10 Bulgaria Ingelesa Equinox "Bones" Hezurrak 7 177\n11 Mazedonia Ingelesa Eye Cue "Lost and Found" Galdua eta aurkitua 18 24\n12 Kroazia Ingelesa Franka "Crazy" Eroa 17 63\n13 Austria Ingelesa Cesár Sampson "Nobody but You" Zu izan ezik inor 4 231\n14 Grezia Greziera Yianna Terzi "Óneiró mou" (Όνειρό μου) Nire ametsa 14 81\n15 Finlandia Ingelesa Saara Aalto "Monsters" Munstroak 10 108\n16 Armenia Armeniera Sevak Khanagyan "Qami" (Քամի) Haizea 15 79\n17 Suitza Ingelesa ZiBBZ "Stones" Harriak 13 86\n18 Irlanda Ingelesa Ryan O'Shaughnessy "Together" Elkarrekin 6 179\n19 Zipre Ingelesa[fe1 3] Eleni Foureira "Fuego" Sua 2 262\n↑ Bi lerro lituanieraz.\n↑ Bi lerro eta jargoi hitz bat hebreeraz.\n↑ "Fuego" izenburua gaztelaniaz, abestian errepikatzen delarik.\nFinalerdiko partaideez gain, Alemania, Frantzia eta Italiari ere egokitu zitzaien botoa ematea. Azpimarratutako herrialdeak pasa ziren finalera:\n01 Norvegia Ingelesa Alexander Rybak "That's How You Write a Song" Horrela idazten da abesti bat 1 266\n02 Errumania Ingelesa The Humans "Goodbye" Agur 11 107\n03 Serbia Serbiera[fe2 1] Sanja Ilić & Balkanika "Nova deca" (Нова деца) Haur berriak 9 117\n04 San Marino Ingelesa Jessika feat. Jenifer Brening "Who We Are" Nor garen 17 28\n05 Danimarka Ingelesa[fe2 2] Rasmussen "Higher Ground" Lur garaiak 5 204\n06 Errusia Ingelesa Julia Samoylova "I Won't Break" Ez naiz hautsiko 15 65\n07 Moldavia Ingelesa DoReDoS "My Lucky Day" Nire zorte-eguna 3 235\n08 Herbehereak Ingelesa Waylon "Outlaw in 'Em" Gaizkilea beregan 7 174\n09 Australia Ingelesa Jessica Mauboy "We Got Love" Maitasuna daukagu 4 212\n10 Georgia Georgiera[fe2 3] Iriao "For You" Zuretzat 18 24\n11 Polonia Ingelesa Groome feat. Lukas Meijer "Light Me Up" Piztu nazazu 14 81\n12 Malta Ingelesa Christabelle "Taboo" Tabua 13 101\n13 Hungaria Hungariera AWS "Viszlát nyár" Agur udari 10 111\n14 Letonia Ingelesa Laura Rizzotto "Funny Girl" Neska jostalaria 12 106\n15 Suedia Ingelesa Benjamin Ingrosso "Dance You Off" Zurekin dantzatzen 2 254\n16 Montenegro Montenegroera Vanja Radovanović "Inje" Antzigarra 16 40\n17 Eslovenia Esloveniera[fe2 4] Lea Sirk "Hvala, ne!" Ez, eskerrik asko! 8 132\n18 Ukraina Ingelesa Mélovin "Under the Ladder" Eskailera azpian 6 179\n↑ Lerro batzuk torlakieraz.\n↑ Lerro bat islandieraz errepikatzen da bitan.\n↑ Izenburua ingelesez, baina abestia guztiz georgieraz dago.\n↑ Lerro batzuk portugesez.\n26 herrialdek hartu zuten parte finalean, eta 43 herrialdek eman zuten botoa.\nArtista partaideez gain, finala Mariza eta Ana Moura fado abeslari ospetsuen emanaldi batek zabaldu zuen. Ondoren 26 artista finalistak desfile batean aurkeztu ziren, Beatbombers bikotearen zuzeneko musikaren martxapean. Lehiaketako emanaldien ondoren, emaitzak ezagutu baino lehen, Brankok musika elektroniko emanaldi bat eman zuen Sara Tavares, Plutónio, Mayra Andrade eta Dino D'Santiagorekin batera. Gainera, aurreko urteko irabazle izan zen Salvador Sobralek "Mano a mano" kanta berria estreinatu zuen, eta "Amar pelos dois" abestu zuen Caetano Veloso abeslari brasildar ospetsuarekin batera.\n01 Ukraina Ingelesa Mélovin "Under the Ladder" Eskailera azpian 17 &0000000000000130.000000130\n02 Espainia Gaztelania Amaia & Alfred "Tu canción" Zure abestia 23 &0000000000000061.00000061\n03 Eslovenia Esloveniera[f 1] Lea Sirk "Hvala, ne!" Ez, eskerrik asko! 22 &0000000000000064.00000064\n04 Lituania Ingelesa[f 2] Ieva Zasimauskaitė "When We're Old" Zaharrak garenean 12 &0000000000000181.000000181\n05 Austria Ingelesa Cesár Sampson "Nobody but You" Zu izan ezik inor 3 &0000000000000342.000000342\n06 Estonia Italiera Elina Nechayeva "La forza" Indarra 8 &0000000000000245.000000245\n07 Norvegia Ingelesa Alexander Rybak "That's How You Write a Song" Horrela idazten da abesti bat 15 &0000000000000144.000000144\n08 Portugal Portugesa Cláudia Pascoal "O jardim" Lorategia 26 &0000000000000039.00000039\n09[f 3] Erresuma Batua Ingelesa SuRie "Storm" Ekaitza 24 &0000000000000048.00000048\n10 Serbia Serbiera[f 4] Sanja Ilić & Balkanika "Nova deca" (Нова деца) Haur berriak 19 &0000000000000113.000000113\n11 Alemania Ingelesa Michael Schulte "You Let Me Walk Alone" Bakarrik ibiltzen utzi zenidan 4 &0000000000000340.000000340\n12 Albania Albaniera Eugent Bushpepa "Mall" Irrika 11 &0000000000000184.000000184\n13 Frantzia Frantsesa Madame Monsieur "Mercy" –[f 5] 13 &0000000000000173.000000173\n14 Txekia Ingelesa Mikolas Josef "Lie to Me" Gezurra esaidazu 6 &0000000000000281.000000281\n15 Danimarka Ingelesa[f 6] Rasmussen "Higher Ground" Lur garaiak 9 &0000000000000226.000000226\n16 Australia Ingelesa Jessica Mauboy "We Got Love" Maitasuna daukagu 20 &0000000000000099.00000099\n17 Finlandia Ingelesa Saara Aalto "Monsters" Munstroak 25 &0000000000000046.00000046\n18 Bulgaria Ingelesa Equinox "Bones" Hezurrak 14 &0000000000000166.000000166\n19 Moldavia Ingelesa DoReDoS "My Lucky Day" Nire zorte eguna 10 &0000000000000209.000000209\n20 Suedia Ingelesa Benjamin Ingrosso "Dance You Off" Dantzatzen zu ahaztea 7 &0000000000000274.000000274\n21 Hungaria Hungariera AWS "Viszlát nyár" Agur udari 21 &0000000000000093.00000093\n22 Israel Ingelesa[f 7] Netta "Toy" Jostailua 1 &0000000000000529.000000529\n23 Herbehereak Ingelesa Waylon "Outlaw in 'Em" Gaizkilea beregan 18 &0000000000000121.000000121\n24 Irlanda Ingelesa Ryan O'Shaughnessy "Together" Elkarrekin 16 &0000000000000136.000000136\n25 Zipre Ingelesa[f 8] Eleni Foureira "Fuego" Sua 2 &0000000000000436.000000436\n26 Italia Italiera Ermal Meta & Fabrizio Moro "Non mi avete fatto niente" Ez didazue ezer egin 5 &0000000000000308.000000308\n↑ Erresuma Batuaren emanaldia eszenatokira igo zen protestalari batek eten zuen. Segundu batzuen ostean, eszenatokitik atera zuten protestalaria, eta SuRie abeslariak kantarekin jarraitu zuen. EBUk emanaldia errepikatzeko aukera eman zion SuRieri, baina ukatu egin zuen, bere emanaldiaz harro zegoela adieraziz.\n↑ Mercy Europako errefuxiatu krisian Mediterraneoko salbamendu ontzi batean jaiotako neska baten berezko izena da. Mercy, le bébé migrant qui a inspiré une chanson du concours de l’Eurovision (Info Migrants)\n↑ a b Here come the girls! Presenters of Eurovision 2018 revealed!\n↑ 43 Countries will participate\n↑ All Aboard! Lisbon welcomes 42 countries to Eurovision 2018.\n↑ All Aboard for the Semi-Final Allocation Draw\n↑ ESC2018: Conheça os artistas confirmados na Grande Final do Festival Eurovisão 2018\n↑ Salvador Sobral to perform with Caetano Veloso in the Grand Final\n(Ingelesez) Eurovision 2018 webgune ofiziala\nMultimedia: Eurovision Song Contest 2018\nTelebistari buruzko eztabaidak\nOrriaren azken aldaketa: 18 abendua 2021, 22:05.


Uztailaren 16an, 23an, 29an eta abuztuaren 6an eta 7an greba egingo dute Agoizko Siemens Gamesako langileek. Lehenengo greba egunean, zuzendaritzarekin bilduko dira itxiera eta kaleratzeak saihesten saiatzeko; hori dela eta, Sarrigurengo egoitza nagusian elkarretaratzea egingo dute beharginek, 19:30ean. "Indar politiko guztien" inplikazioa galdegiteaz gain, "ekintzak" eskatu dituzte.\nAurreko asteko dinamikarekin jarraituz, aste honetarako ere mobilizazioak eta grebak deitu dituzte Agoizko (Nafarroa) Siemens Gamesako langileek. Enpresako langile batzordeak adierazi duenez, uztailaren 16an bilduko da enpresako zuzendaritzarekin, eta beharginek greba egingo dute egun osoan zehar. Egun horretarako elkarretaratzera deitu dute Sarrigurenen, 19:30ean. Bestalde, grebara deitu dute uztailaren 23rako eta 29rako eta abuztuaren 6rako eta 7rako ere. Gaineratu dute sinadura bilketak egingo dituztela aste osoan zehar.\nJoan den uztailaren 1ean jakinarazi zuten Agoizko lantegia itxi eta behargin guztiak kaleratzeko prozedura abiatuko zutela. Bertan, 239 langile daude soldatapean lanean, eta enpresaren erabakiaren aurkako borroka abiatu zuten aurreko astean, lanpostu guztiei eustea lortzeko. Hala, asteburuan Iruñeko (Nafarroa) manifestazioan jaso zuten babesa eskertu du fabrikako langile batzordeak.\nSiemens Gamesaren arabera, Agoizko lantegiaren "kostu handia" eta "kokapen geografikoa" dira itxieraren arrazoiak. Porturik hurbilena 200 kilometrora dagoela eta, beraz, "esportazioan lehiakorra ez dela" dio. Langileek, aldiz, "ekoizpen gaitasuna" duen lantegia dela argudiatu dute behin eta berriz, eta "eragile politiko guztien inplikazioa" galdegin dute.


Hotzari ekologikoki aurre egitea | Consumer\nKontsumitzaileek hainbat aholku har ditzakete beren etxea ekologikoago eta merkeago kaleratzeko\nBerokuntza, batez beste, Espainiako etxeetan erabiltzen den energiaren ia erdia eramaten da, eta energia horren zati handi bat alferrik galtzen da, Dibertsifikaziorako eta Energia Aurrezteko Institutuaren (IDAE) datuen arabera. Erosotasuna galdu gabe kontsumo hori murriztea posible da, eta poltsikoari zein ingurumenari mesede egingo die. Eraikinaren isolamendu termikoa hobetzea, klimatizazio-sistema eraginkorragoak erabiltzea edo energia berriztagarriak erabiltzea dira hotza ekologikoki eta merkeago ez pasatzeko beste neurri batzuk.\nTenperatura egokia mantentzea, alferrik galdu gabe\nLehenik eta behin, ez da tenperatura gehiegi hartu behar. Gutxiago gradu bakoitzeko faktura elektrikoaren %1 eta %3 artean aurrezten da. Etxebizitza 20º-ra mantentzea nahikoa da hotzik ez izateko. Mahuka luzeko pijama on batek edo kalera ateratzen ez diren arropa beroak berrerabiltzeak gorputzeko beroari eusten laguntzen dute, berokuntzako gastua handitu beharrik gabe. Logelak hiru edo bost gradu gutxiagokoak ere izan daitezke, manta on baten edo edredoi on baten laguntzarekin.\nGutxiago gradu bakoitzeko faktura elektrikoaren %1 eta %3 artean aurrezten daDenbora ere garrantzitsua da. Ez da beharrezkoa berogailua egun osoan piztuta izatea, eta are gutxiago etxetik kanpo edo gaua denean. Ordu gutxi batzuk aski izaten dira etxea aireztatu eta leihoak itxi ondoren gelak bero mantentzeko. Tenporizadore bat oso erabilgarria izan daiteke denbora eta tenperatura kontrolatzeko, edo kaletik iritsi aurretik berogailua piztea programatzeko. Sentsazio termikoa beroagoa izango da eta kontsumoa murriztuko du.\nFuntsezkoa da berokuntzako elementuak behar bezala mantentzea. Egoera onean dagoen galdara batek energiaren %15 aurrezten du. Erradiadoreei dagokienez, ez dira estali behar, ez eta ondoan objekturik jarri ere, aire beroa barreiatzea zailtzen baitu. Eta negua hasi aurretik, garbitzea komeni da, airea bota eta ahalik eta etekin handienarekin berotu daitezen.\nErrezelak, estoreak eta pertsianak lagungarriak izan daitezke tenperatura erregulatzeko. Horretarako, lotara joan aurretik, itxita utzi behar dira eta, egunez, ireki egin behar dira eguzki-izpiak sartzen uzteko. Eguzki-beroa aprobetxa daiteke gela argiztatuenetan egonez gero.\nIsolamendu termiko ona izatea\nIsolatzaile termiko txar batek energiaren %30 ere gal dezake eraikin batean. Horregatik, Espainiak energia asko xahutzen du, eraikinen erdiek ez baitute babes termiko egokirik, EDAIren eta Material Isolatzaileen Fabrikatzaileen Elkarte Nazionalaren (ANDIMAT) arabera.\nEraikin zaharrek isolatzaile okerragoa izaten dute; beraz, birgaitze-lanen bat egiten denean, une egokia izan daiteke alderdi hori hobetzeko. Neurriak askotarikoak izan daitezke: material isolatzaileak erabili paretetan, sabaietan edo estalkietan, bai eta berokuntzako, klimatizazioko eta ur bero sanitarioa sortzeko instalazioetako hoditeria-ekipamendu eta -sareetan ere, leiho eta beira bereziak jarri (adibidez, beira bikoitzekoak), edo eguzki-babesak edo zubi termikoak instalatu, hala nola egitura-habeak.\nEDAIko arduradunen arabera, inbertsioa bost eta zazpi urte bitartean berreskuratzen da lortutako aurrezkiei esker. Erakundeek eraikuntza berriak energia-eraginkortasuneko gutxieneko batzuk betetzera behartzen dituzte eta dagoeneko eraikita dauden etxeak zaharberritzeko laguntzak eskaintzen dituzte. Eraikin berriak ziurtagiri-sistema iraunkorragoen eta eraginkorragoen arabera diseina daitezke, balio-bizitzan energia asko aurreztea lortzen baitute.\nTeknologia eraginkorrak eta energia berriztagarriak erabiltzea berotzeko\nSistema eraginkorragoak erabiltzeak berogailuaren kontsumoa murrizten ere lagun dezake. Era askotako teknologiak daude: erradiadore eta termostato programagarrietako balbula termostatikoak (energiaren %8 eta %13 bitartean aurrez dezakete), neguko nahiz udako bero-ponpak, “inberter” motako klimatizagailuak (%30 eta %40 bitartean aurrez dezakete), gas-kondentsazioko galdarak (%30 bitarte aurrez dezakete), etab.\nSistema berriztagarriak ohiko energia-kontsumoa murriztu eta autokontsumoa areagotzen duen aukera ekologikoa dira. Hasierako inbertsioa lehenago edo geroago amortizatzen da. Pelletekin (biomasa mota bat) elikatutako berokuntza gasolioarekin baino %60 merkeagoa da. Hainbat aukera daude: klimatizazio geotermikoa, lurrazpiko beroa aprobetxatzen duena, eguzki-panel fotovoltaikoak eta termikoak, minieolikoa, etab.


Pompaire - Wikipedia, entziklopedia askea.\n46°36′30″N 0°14′00″W / 46.6083°N 0.2333°W / 46.6083; -0.233346°36′30″N 0°14′0″W\nBeaulieu-sous-Parthenay, La Chapelle-Bertrand, Parthenay, Soutiers, Le Tallud eta Saint-Pardoux-Soutiers (en)\n1.997 (2018ko urtarrilaren 1a)\n1.017 (%50.9) 984 (%49.3)\nPompaire Frantziako udalerria da, Deux-Sèvres departamenduan dagoena, Poitou-Charentes eskualdean. 2013an 1.913 biztanle zituen.\n2007an Pompaire udalerrian erroldatutako biztanleak 1.913 ziren. Familiak 791 ziren, horien artean 149 pertsona bakarrekoak ziren (58 bakarrik bizi ziren gizonak eta 91 bakarrik bizi ziren emakumeak), 377 seme-alabarik gabeko familiak ziren, 232 seme-alabak dituzten bikoteak ziren eta 33 seme-alabak dituzten guraso-bakarreko familiak ziren.\n2007an 835 etxebizitza zeuden, 805 familiaren etxebizitza nagusia ziren, 17 bigarren erresidentzia ziren eta 14 hutsik zeuden. 827 etxeak ziren eta 4 apartamentuak ziren. 805 etxebizitza nagusietatik 631 bere jabearen bizilekua ziren, 164 alokairuan okupaturik zeuden eta 10 doan lagata zeuden; 2 etxek gela bat zuten, 23 etxek bi zituzten, 91 etxek hiru zituzten, 223 etxek lau zituzten eta 466 etxek bost zituzten. 666 etxek euren parking plaza propioa zuten azpian. 328 etxetan ibilgailu bat zegoen eta 438 etxetan bat baino gehiago zituzten.\nPompaire udalerriko biztanleria-piramidea 2009an .\n2007an lan egiteko adina zuten pertsonak 1.214 ziren, horien artean 891 aktiboak ziren eta 323 inaktiboak ziren. 891 pertsona aktiboetatik 832 lanean zeuden (432 gizon eta 400 emakume) eta 59 langabezian zeuden (29 gizon eta 30 emakume). 323 pertsona inaktiboetatik 169 erretiraturik zeuden, 65 ikasten zeuden eta 89 "bestelako inaktibo" gisa sailkaturik zeuden.\n2009an Pompaire udalerrian 839 unitate fiskal zeuden, 2.029 pertsonek osaturik. Pertsona bakoitzeko diru-sarrera fiskalaren mediana urteko 17.449 euro zen. \n2007an zeuden 81 komertzioetatik, 2 erauzte enpresak ziren, 6 bestelako produktu industrialen fabrikazioko enpresak ziren, 11 eraikuntza enpresak ziren, 30 ibilgailuen saltze eta konpontze enpresak ziren, 2 garraio enpresak ziren, 2 ostalaritza eta jatetxe enpresak ziren, 2 informazio eta komunikazio enpresak ziren, 3 finantziazio enpresak ziren, 3 higiezinen enpresak ziren, 8 zerbitzu enpresak ziren, 7 administrazio publikoko enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 25 zerbitzu publikoetatik, 9 ibilgailuen konpontzeko eta nekazaritza tresnetako lantokiak ziren, 1 ibilgailuen alokairu bulegoa, 2 igeltseroak, 2 margolariak, 1 zurgina, 1 iturgina, 3 argiketariak, 2 ile apaindegiak, 2 jatetxeak eta 2 higiezinen agentziak.\n2009an zeuden 6 establezimendu komertzialetatik, 1 supermerkatu zen, 2 brikolaje denda handika, 1 elektrotresna denda zen, 1 altzari denda zen eta 1 kirol-denda zen.\n2000. urtean Pompaire udalerrian 25 nekazaritza-ustiategi zeuden, 871 hektarea erabiltzen.\nBNF: 15276348x (data)\nOrriaren azken aldaketa: 16 urria 2021, 01:33.


Txaramela: "EL BUSCON" ANTZEZLANA IKUSTERA\nAzaraoren 21ean "El buscon" antzezlana ikustera joan ziren gure 4DBHko ikasleak Pabellon 6 deritzon antzeztokira. Jose Luis Esteban El Temple taldeko aktoreak egin zuen "el buscon" lanaren protagonistarena Ramon Barea zuzendariaren agintepean. Azken horri eman diote "Premio Nacional de Teatro 2013" izeneko saria.\nTaula gainean Don Pablo pikaroak eszena bete egiten du askotarako erabilera duen armairua baten laguntzaz. Barruan dauden pertxek ere balio bikoitza dute. Azkenik, aktoreak ikusle batzuen laguntza eskatu zuen, bere gaizkile-laguntzaileen papera bete zezaten. Hala eta Quevedoren ironia eta hitzen zentzu bikoitzaz baliaturik ikus-entzule gehienak bereganatu zituen.\nInformazio gehiago nahi izanez gero, gure ikastetxeko 4CAkoen bederatzien blogera jo:\nBestetik, interesgarria iruditzen bazaizue orain dela gutxi Euskal Herriko aktoreek (Ander Lipus, Patxo Telleria, Ramon Barea beste batzuen artean) sortu duten Pabellon 6 horri buruzko informazioa hemen utziko dizuegu esteka, jakin dezazuen nola sortu zen, non dagoen eta zeintzuk izango diren abendutik aurrera emango diren antzezlanak\nPublicado por Prentsa Tailerra en 3:31


Testosterona - Wikipedia, entziklopedia askea.\nTestosterona testikuluek sortzen duten hormona sexuala da. Androgenoa izan arren (hots, gizonezkoen hormona) kopuru txikian dago emakumezkoengan ere.\nJános Freud (en) eta Ernst Laqueur (en)\nandrogeno eta androstane steroid (en)\nIntrinsa (en) , Livensa (en) , Axiron (en) , Aveed (en) , Fortesta (en) , Depo-testosterone (en) , Striant (en) , Androgel (en) , Natesto (en) , Testopel (en) , Androderm (en) , Testim (en) eta Vogelxo (en)\nhypogonadism, male (en) , hypogonadotropic hypogonadism 7 with or without anosmia (en) , testicular disease (en) , Klinefelter sindromea, hipogonadismo eta hipogonadismo\n3653705 eta 1915399\nD00075 eta C00535\nEgitura eta biosintesiaAldatu\nTestosterona hormona esteroidea da, hots, talde ziklopentanoperhidrofenantreno du egitura nagusitzat (17+2 C). Liposolugarria da eta kolesteroletik abiatuta sintetizatzen da. Hipofisiaren hormona gonadotropetako batek (LH hormonak) parte hartzen du testosteronaren ekoizpenean, hipotalamo-hipofisi-barrabilen ardatzaren garrantzia agerian utziz.\nOrgano sexualek (testikuluek eta obarioak) gametoak (espermatozoideak eta obulua) ez ezik, baita hormona sexualak ere ekoizten dituzte, guruin endokrinoen moduan jarduten baitute. Testosterona, hain zuzen, testikuluetan dauden Leydig zeluletan sortu eta hortik odolera igarotzen da. Kopuru txikiagoan giltzurrungaineko azalak eta obarioek testosterona ere ekoizten dute.\nTestosteronak espermatogenesia (espermatozoideen ekoizpena, alegia) eta organo genitalen garapena kontrolatzen du. Horretaz gain, gaztaroan bigarren mailako karaktere sexualak agertarazten ditu (ilea, ahots-aldaketak, gihar-masaren handitzea, etab.). Sexu-sena edo libidoa pizten du eta metabolismoan ere eragina nabarmena du (proteinen sintesia eta gantzen katabolismoa areagotzen du, besteak beste).\nGizaki edo animalien zikiratzeak testosterona maila jaisten du odolean (giltzurrungaineko azalak sintetizatzen duen apurra besterik ez baitago). Ondorioz, bigarren mailako karaktere sexualak feminizatu, sexu-sena itzali, indarra eta kemena apaldu eta gizentasuna agertzen da (gantzak eta koipeak pilatzen baitira, haien katabolismoa gutxituta dagoelako).


[EUSK] Konfuzionismoa - MODPC.com\n03-Jan-2007, 12:35 #1\nFecha de Ingreso: 09-January-2006\nUbicación: Planeta tierra. I think...\nBueno, aldez aurretik esan oso ideia eta aukera ona dala gure hizkuntza erabiltzeko ta nik uste ez dala hamen mezurik faltako, nire partetik ez behintzat.\nLaguntzatxo bat eskatu behar dotzuet, lan bat ein behar dot antropologia klaserako ta konfuzionismoa aukeratu dot, norbaitek informaziorik emango balit primeran etorriko litzaidake, entzun dot baten batek oso gustuko dula filosofia, orientalean norbait expertoa bada, mesedez, abisatu.\nEnviar un mensaje privado a Sugoi\nBuscar Más Mensajes de Sugoi\n03-Jan-2007, 12:41 #2\nBarkau, ahazu jat puntualizazio bat eitea, norbaitek baldin badaki konfuzionismoari buruz zerbait baina ez dakit euskaraz hitz eiten bidali PM bat eta eskertuko dut. Era berean norbaitek euskara ulertzen badu eta beste norbaitez badaki berdina mesedez.\n03-Jan-2007, 12:59 #3\nNahiz ta mezuren bat o beste jarri dozun ya, ongi etorri foro hauetara! ontxe hasi baitzara pixkat idazten\nBetiko abisua eman behar dotzut: kontuz! honek engantzatzen dauta!\nBestalde, zuk idatzitako mezueta, goiko eskumaldean "Editar" botoia daukazu. Bertan sakatuz zure mezua berridatzi dezakezu, eta holan ez dozuz bi idatziko jarraian. Ez da ezer larririk gertatzen, baina gomendatzen da minutu gutxitan egitea, ez da detaile polita.\nKonfuzionismoaren inguruan nik ez daukat ideiarik, baina badago tipo bat, caos_total, kendo eiten duna ta igual berak badaki zeozer. Arazoa da ezakiela euskaraz, usteot. galdetuko diot ikusten dodanean.\n03-Jan-2007, 13:37 #4\nIl Comendatore Gorkaiser\nFecha de Ingreso: 12-January-2004\nOpok ideiarik ez badauka galduta zaude, foruko filosofoetako bat da Caso-ekin batera\nEnviar un mensaje privado a McArra\nBuscar Más Mensajes de McArra\n03-Jan-2007, 13:43 #5\nBai, opo ezagutzen dot zertxobait, baina ez dakit nik konfuzionismoaz zehozer jakingo dauen, oso antzera gabiltza gustetan jakulako filosofiaz eitea berba. Dena den opo, gura badozu zerbait esan... jejeje.\nNik dakidan bakarra da ikusten ditudan ziten erdiak konfuziorenak direla eta beste erdiak proverbio txinatar, arabiar eta abarrenak... ikusten dozue nire jakituria.\n03-Jan-2007, 14:00 #6\nFilosofiari buruzko zerbaiten billa bazabiz, nik normalien laguntza moduen hau erabiltzen dot, eztakit biher dozune aurkittuko dozun baina probetiarren ez dozu ezebe galtzen.\nBenga, sorte on!\n03-Jan-2007, 22:33 #7\nEz da laguntza handia izan orrialdea, gehienbat Europako filosofo eta pentsaera lantzen dulako, halere beste gauza baterako balio izan dit. Dena den milaesker laguntzagatik!!!\n04-Jan-2007, 02:24 #8\nIniciado por McArra\nKontxo! Zelako fama. Batek ezin dau paranoiatxo bat izan bez...


Biomasako errautsak: Hondakinak bitan berrerabili | Consumer\nBiomasako errautsak: Hondakinak bitan berrerabili\nHondakin horiek ongarri gisa, zementuetarako gehigarri gisa edo marea beltzen aurka erabil daitezke, nahiz eta Espainian ia ez diren aprobetxatzen\nTxerritik dena aprobetxa daitekeela diote. Landare-materiatik datozen hondakinetatik, biomasa, baita bi zatitan ere: Energia-iturri berriztagarri gisa erabiltzeaz gain, errekuntza-prozesuaren ondoriozko errautsak berriro erabil daitezke.\nGaur egun, azpiproduktu horren irteera nagusia material zeramikoen betegarri gisa edo zementuak fabrikatzeko gehigarri gisa erabiltzean datza. Hala ere, aditu batzuek diote baliabide hori ez dela ia ustiatzen, nahiz eta potentzialak izan. Hala, diote biomasa-instalazio gehienek errauts horiek parke handietan pilatzen dituztela edo zabortegietara eramaten dituztela.\nNolanahi ere, ikerketa batzuk saiatzen dira sistema horiek aprobetxatzen. Santiagoko Unibertsitateko zientzialariek errauts horiek nekazaritza- eta baso-lurretan ugaltzeko ahalmena dutela frogatu dute, haien ezaugarri alkalinoak eta elikagai mineralen kontzentrazio handiak direla eta.\nErrautsek lurra hobetzen lagunduko lukete eta edozein zabortegitan ez lirateke trabatukoGaliziako ikertzaileek gogorarazten dute Espainian basogintza intentsiboak egiteak eta ongarririk ez izateak okerrera egiten duela zuhaitzen nutrizio-egoeran. Gainera, zenbait ikerketak frogatzen dute erabiltzen diren ongarri konbentzionalak ez direla aski zuraren ustiapenean mantenugaien erauzketa konpentsatzeko. Laburbilduz, etekinak bikoitzak izango lirateke: Errautsek lurra hobetzen lagunduko lukete eta edozein zabortegitan traba egitea saihestuko litzateke.\nBestalde, Ikerketa Zientifikoen Kontseilu Goreneko (CSIC) Granadako Zaidingo Estazio Esperimentaleko zientzialariek alperujo errautsak erabili dituzte, oliba-olioa lortzearen ondoriozko azpiproduktua, piper-landareetarako ongarri gisa.\nIkertzaileak energia kogeneratzeko instalazioez baliatu dira. Instalazio horiek oliba-hondakin asko berrerabiltzen dituzte, baina errauts-piloak ere sortzen dituzte. Granadako zientzialarien arabera, galuzo-errautsak aplikatzeak piperraren uztaren errendimendua handitzen du, batez ere lurzoru azido eta neutroetan, nahiz eta hobekuntza hori ongarritze mineralarekin eragindakoa baino txikiagoa dela onartzen duten.\nEra berean, hondakin bikoitz horiek, kasu honetan igeltserotzako mortero gisa, Kordobako Unibertsitateko adituak garatzen ari dira zenbait enpresarekin elkarlanean. El Tejar olio-kooperatibako biomasa-errautsak, Ebro Puleva konpainiako arroz-herdoil-azalak eta Los Pedroches eskualdeko granito-lohiak aprobetxatzea da asmoa, mortero berritzaile honen konposizioan hondarra ordezkatzeko. Azkenik, Cementos Kola enpresak, saiakuntzan parte hartu duen beste enpresa batek, produktu hori merkaturatu lezake, eta, bere arduradunen arabera, ez luke gaur egun enpresak ekoizten duena baino garestiagoa izan behar.\nBiomasako errautsak marea beltzen kontra?\nSantiagoko Unibertsitatean ere lan egiten dute fuel, petrolio edo antzeko produktuek ukitutako hondartza eta itsasertzetako garbiketa lanen ondoriozko hondakinak berrerabiltzeko prozedura batean.\nHorretarako, hidrokarburoetan aberatsak diren substantzia oretsu horiek biomasaren errekuntza-errautsekin nahastea aztertzen ari dira ikertzaileak. Horrela, aditu horien arabera, nahasketekin lortutako loditasun solidoari esker, errazago maneiatzen eta biltegiratzen dira. Era berean, hondakin horiek inertizatuz gero, hau da, kimikoki egonkorrak diren substantzia bihurtzen badira, errazago birziklatuko dira gero; adibidez, zentral termikoetarako erregai gisa edo zentral horietako esterilen biltegietako azidotasuna zuzentzeko osagarri gisa.\nBiomasa biomasa-errautsak errautsak hondakinak ongarriak


About: Joshua Logan\nJoshua Logan (Texarkana, Texas, 1908ko urriaren 5a - New York, 1988ko uztailaren 12a) estatubatuar zinema-zuzendaria izan zen. Princetongo Unibertsitatean (New Jersey) ikasi zuen. Antzerkirako zaletasuna izan zuen gaztetatik. 1920ko hamarkadaren amaieran, Estatu Batuetako Massachusettseko University Players antzerki-taldea sortu zuen, baina geroxeago Moskun ikasteko beka bat lortu zuen, eta han Stanislavski zuzendariaren ikaslea izan zen. Londresen bigarren mailako antzezle gisa hainbat lan egin ondoren, Estatu Batuetara itzuli zen eta zuzendari eta aktore-lanetan ibili zen Hollywooden. Lehen arrakasta 1945ean izan zuen Annie get your gun izeneko musika ikuskizunarekin. 1951n Pulitzer saria jaso zuen South Pacific musikalarekin. Broadwayko musika ikuskizunen zuzendari garrantzitsuenetako b\nJoshua Logan (Texarkana, Texas, 1908ko urriaren 5a - New York, 1988ko uztailaren 12a) estatubatuar zinema-zuzendaria izan zen. Princetongo Unibertsitatean (New Jersey) ikasi zuen. Antzerkirako zaletasuna izan zuen gaztetatik. 1920ko hamarkadaren amaieran, Estatu Batuetako Massachusettseko University Players antzerki-taldea sortu zuen, baina geroxeago Moskun ikasteko beka bat lortu zuen, eta han Stanislavski zuzendariaren ikaslea izan zen. Londresen bigarren mailako antzezle gisa hainbat lan egin ondoren, Estatu Batuetara itzuli zen eta zuzendari eta aktore-lanetan ibili zen Hollywooden. Lehen arrakasta 1945ean izan zuen Annie get your gun izeneko musika ikuskizunarekin. 1951n Pulitzer saria jaso zuen South Pacific musikalarekin. Broadwayko musika ikuskizunen zuzendari garrantzitsuenetako bat izan da. Zinemarako zuzendu zituen filmik garrantzitsuenak hauexek dira: Bus stop (1956), Sayonara (1957), Camelot (1967), Paint Your Wagon (1969) eta Fanny (1961). 1978an oroitzapen-liburu bat idatzi zuen: Movie Stars, Real People and me (Zinemako izarrak, benetako jendea eta ni). (eu)\nJoshua Logan (Texarkana, Texas, 1908ko urriaren 5a - New York, 1988ko uztailaren 12a) estatubatuar zinema-zuzendaria izan zen. Princetongo Unibertsitatean (New Jersey) ikasi zuen. Antzerkirako zaletasuna izan zuen gaztetatik. 1920ko hamarkadaren amaieran, Estatu Batuetako Massachusettseko University Players antzerki-taldea sortu zuen, baina geroxeago Moskun ikasteko beka bat lortu zuen, eta han Stanislavski zuzendariaren ikaslea izan zen. Londresen bigarren mailako antzezle gisa hainbat lan egin ondoren, Estatu Batuetara itzuli zen eta zuzendari eta aktore-lanetan ibili zen Hollywooden. Lehen arrakasta 1945ean izan zuen Annie get your gun izeneko musika ikuskizunarekin. 1951n Pulitzer saria jaso zuen South Pacific musikalarekin. Broadwayko musika ikuskizunen zuzendari garrantzitsuenetako b (eu)\nJoshua Logan (eu)


Estrées-la-Campagne - Wikipedia, entziklopedia askea.\n49°00′50″N 0°14′03″W / 49.0139°N 0.2342°W / 49.0139; -0.2342Koordenatuak: 49°00′50″N 0°14′03″W / 49.0139°N 0.2342°W / 49.0139; -0.2342\nBretteville-le-Rabet, Grainville-Langannerie, Ouilly-le-Tesson, Rouvres, Saint-Germain-le-Vasson, Soignolles eta Soumont-Saint-Quentin\n127 (%49.8) 121 (%47.5)\nEstrées-la-Campagne Frantziako udalerria da, Calvados departamenduan dagoena, Normandia Beherea eskualdean. 2013an 242 biztanle zituen.\n2007an Estrées-la-Campagne udalerrian erroldatutako biztanleak 205 ziren. Familiak 72 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 24 seme-alabarik gabeko familiak ziren eta 32 seme-alabak dituzten bikoteak ziren.\n2007an 76 etxebizitza zeuden, 74 familiaren etxebizitza nagusia ziren eta 2 hutsik zeuden. 74 etxeak ziren eta 1apartamentu bat zen. 74 etxebizitza nagusietatik 65 bere jabearen bizilekua ziren, 8 alokairuan okupaturik zeuden eta 1 doan lagata zegoen; 5 etxek bi gela zituzten, 10 etxek hiru zituzten, 15 etxek lau zituzten eta 44 etxek bost zituzten. 70 etxek euren parking plaza propioa zuten azpian. 29 etxetan ibilgailu bat zegoen eta 40 etxetan bat baino gehiago zituzten.\nEstrées-la-Campagne udalerriko biztanleria-piramidea 2009an .\n2007an lan egiteko adina zuten pertsonak 132 ziren, horien artean 105 aktiboak ziren eta 27 inaktiboak ziren. 105 pertsona aktiboetatik 98 lanean zeuden (56 gizon eta 42 emakume) eta 7 langabezian zeuden (1 gizon eta 6 emakume). 27 pertsona inaktiboetatik 10 erretiraturik zeuden, 6 ikasten zeuden eta 11 "bestelako inaktibo" gisa sailkaturik zeuden.\n2009an Estrées-la-Campagne udalerrian 80 unitate fiskal zeuden, 211 pertsonek osaturik. Pertsona bakoitzeko diru-sarrera fiskalaren mediana urteko 16.929 euro zen.\n2007an zeuden 6 komertzioetatik, 1 erauzte enpresa zen, 3 eraikuntza enpresak ziren, 1 ibilgailuen saltze eta konpontze enpresa zen eta 1 informazio eta komunikazio enpresa zen.\n2000. urtean Estrées-la-Campagne udalerrian 11 nekazaritza-ustiategi zeuden.\nSoignolles (2,2 km)\nBretteville-le-Rabet (2,3 km)\nGrainville-Langannerie (2,7 km)\nOuilly-le-Tesson (3,0 km)\nSoumont-Saint-Quentin (4,0 km)\nCauvicourt (4,2 km)\nLe Bû-sur-Rouvres (4,4 km)\nSaint-Sylvain (4,8 km)\nPotigny (4,9 km)\nGouvix (5,6 km)\nFontaine-le-Pin (5,9 km)\nBNF: 152476669 (data)


Ez zuen «zerikusirik» izan | Politika | Berria\nEz zuen «zerikusirik» izan\nDe Miguelek dio ez zuela eraginik kontratazioetan, eta Kataiari emandako lan guztiak egin zirela\nAlfredo de Miguel eta haren abokatu Gonzalo Susaeta, astelehenean, Arabako Probintzia Auzitegira iristen. J. F. / FOKU\nBezperako jarrerari eutsita, Alfredo De Miguel EAJko Araba Buru Batzarreko kide ohi, Arabako Aldundiko Tokiko Administrazioko diputatu ohi eta De Miguel auziko akusatu nagusiak ukatu egin zuen atzo ere bere aurkako akusazio oro. Arabako ustezko ustelkeria sare bat ikertzen ari den auzian, akusatuek herenegun ekin zioten deklaratzeari; astelehenean hasi, eta atzo jarraitu zuen De Miguelek, bezperako defentsa estrategiari eutsita: ez zuela «inolako zerikusirik» izan auzian ikertzen ari diren kontratuen adjudikazioan. De Miguelek berretsi zuen inoiz ez duela «komisiorik edo ordainik» onartu edo eskatu kontratu publikoak ematearen truke.\nErtz ugariko auzia izanik, gai dezente jorratu zituzten atzoko galdetegian. Esaterako, auziaren abiapuntua. Ainhoa Alberdi enpresari eta abokatuak azaleratu zuen auzia, 2009an; grabazio batean, salatu zuen De Miguelek 100.000 euroren komisio bat eskatu ziola Miñaoko Parke Teknologikoan obra batzuk egitearen truke. Horren inguruan galdetuta, De Miguelek erantzun zuen ezein administraziori ez ziola eskatu Alberdi «zigortzeko» auzitara jotzeagatik.\nAuzian ikertzen ari diren beste elementuetako bat dira Jaurlaritzako Kultura eta Gazteria Sailak eginiko ordainketa batzuk. Instrukzio aldian, epaileak frogatutzat jo zuen Eusko Jaurlaritzako Kultura Sailetik justifikatu gabeko diru ordainak egin zitzaizkiela ustez de Miguelek kontrolatutako Kataia Consulting, Errexal Zerbitzuak, Ortzi Muga, Sidepur eta Zerulur enpresei. «Inolako lehiaketa publikorik egin gabe», hainbat kontratu adjudikatu zizkien Eusko Jaurlaritzako Kultura Sailak sozietate horiei, instrukzio epaileak ondorioztatu zuenez. Atal horri buruz galdetuta, De Miguelek atzo azaldu zuen enpresa horiek Jaurlaritzak kontratatutako lan guztiak egin zituztela. Fiskalak, ordea, uste du kontratatutako hainbat lan egin gabe geratu zirela, eta horien balioa 200.000 euro zela.\nDe Miguelek bere abokatuaren galderei baino ez zien erantzun atzo ere; bi egunak aintzat hartuta, guztira zortzi bat orduz aritu da deklaratzen. Justuki, abokatuaren eta haren defendatuaren arteko sintonia ahotan izan zuen Jaime Tapia epaimahaiburuak; esan zuen aspaldi ez zuela «hain gauza atseginik» ikusten: «Batzuetan, elkarrizketa bat da... Elkarren osagarri dira».\nKultura Saileko kontratuei dagokienez, aitortu zuen 33na mila euroko hiru kontratu adjudikatu zizkiotela, eta hirurak gauzatu zirela; horietako bi, Errexal Zerbitzuak azpikontratatuta. Gazteria Saileko zuzendaria Xabier Sanchez Robles zen orduan, eta De Miguelek aitortu zuen Sanchez Robles ezagutzen zuela, baina bien arteko harremana «profesionala» zela. Sanchez Robles bera auzipetua dago, eta baita haren nagusia zena ere, Gurutz Larrañaga Eusko Jaurlaritzaren Kultura sailburuordea 2003tik 2009ra —Sanchez Robles ez kontrolatu izana egotzita dago akusatuta—. De Miguelek ez zuen Larrañaga ezagutzen, ordea, atzo esan zuenez.\nDe Miguel Arabako Aldundiko Tokiko Administrazioko diputatu ohia izandako garaian, 2007tik 2010era —atxilotu zuten arte—, diputazioak hainbat lan adjudikatu zizkien Errexal eta Ortzi Muga enpresei, 130.000 euroren truke, fiskalaren arabera. Adjudikazio horietan ardurarik izan zuela ukatu zuen De Miguelek, argudiatuta kontratuak ematea aldundiko zuzendariei dagokiela, ez diputatuei. Alde horretatik, erantsi zuen bere azpiko zuzendariei inoiz ez ziela esan nori eman behar zizkieten kontratuak.\nGauza bat aitortu zuen: Gorlizen (Bizkaia) duen etxe bat zaharberritzeko lanak Prudencio Hierro eraikitzaile eta auzipetuak pagatu zizkiola. Fiskalak uste du obra publikoak adjudikatzearen truke pagatu zuela Hierrok erreforma hori, baina De Miguelek zehaztu zuen Hierrok dirua «aurreratu» baino ez ziola egin eta zati handiena itzuli ziola, «eskudirutan»: «Galdetu zidan nor egiten ari zen zaharberritzea, eta ongi zetorkiola faktura bat erregistratzea [...]. Hau guztia ikusita, konturatzen naiz ez nuela hori egin behar; nahastu egin nintzen».\nFiskalak 27 delitu leporatzen dizkio De Migueli, eta ia 55 urteko zigorra eskatzen du harentzat. Guztira, 26 dira akusatuak, eta tartean daude Aitor Telleria ABBko kide ohia, eta Koldo Otxandiano ABBko kide ohi eta Arabako Ongizate Institutuko zuzendari izandakoa. De Miguelek amaituta, atzoko saioan Telleria hasi zen deklaratzen, eta gaur jarraituko du.\nJaurlaritzako abokatuari erantzunez, Telleriak esan zuen ez zuela harremanik izan Kultura Sailak Kataiari adjudikatutako kontratuekin, haren zereginak beste batzuk zirelako. Zehazki, enpresaren berri ematen aritzen zen, «kontaktu pertsonalen» bidez.\nArabako Probintzia Auzitegitik kanpo, auziaren aurrean Arabako Foru Aldundiak eta Ramiro Gonzalez ahaldun nagusiak duten jarrera salatu du Eusko Alkartasunak. «Begiak ixtea» egotzi dio Gonzalezi. EAk uste du Arabako Batzar Nagusietan politika orokorraz eginiko eztabaidan Gonzalezek «saihestu» egin zuela «bere alderdia zipriztintzen duen gaia».


Buru gaineko LEDa piztu zidan Massimo Banzi italiarrak, Arduino txartelaren garatzaileetako batek, botatako karaktere kateak:\nHardware-a kultura zati bat bezalakoa bihurtu da partekatu eta bere gain eraiki dezakezuna, kantu edo poema bat bezala\nEta gogoetak zeinetatik tira egiteko (kobrezko) haririk baduelakoan, sarrera analogikoari ematen diot segida.\nCreative commons lizentzietaz ari zen Banzi, kantu edo poema bat babestu daitekeen erraminta horrekin berarekin babestu daitekeela hardware pusketa bat. Irekitasunaz ari zen italiarra, agian, koblakariek poema epikoak entzun eta berrinterpretatzen zituzten bezala egin dezakagula hardware-arekin orain, gurera moldatu eta berriz zabaldu. Baina moldatze eta zabaltze horiek ez dira hitzak eta lira-akordeak, bitarteko ekonomikoak behar dira hardware-an proposamen berriak egiteko edo eraldatzeko. Emandakoa transformatzen du kultura oso batek ez soilik emandakoa erabili.\nIzan ere bi modu daude maker komunitatea bizitzeko: ekonomikoki eraldatzailea edo hobby soila. Lehenengoak produkziorako ondasun bezala ulertzen du hardware-a. Bigarrenak kontsumorako ondasuna. Lehenengo hurbilpenak enpresak sortzen ditu proposamen berriekin eta bigarrenak liburutegietako apalak betetzen ditu Kickstarter bitartez finantziatutako azkenengo Do it Yourself (DIY) txartel elektronikoekin. Badirudi ez dagoela bien arteko continuumik.\nSoftware-arekin badira tarteko esperientzia ezberdinak, baina nolabait produkzio eskala txikiagoa duelako izan daiteke: gutxiago kostatzen da (denbora, bitarteko eta pertsona kopuruan) programa bateko kode lerro bat aldatzea eta eguneraketa bidez zabaltzea, txartel elektroniko bateko txip bat aldatu eta aldaketa berrinstalatzea baino. Horrela, helburu ekonomikotik eta ludikotik ekidistante badaude software proiektu banatu milaka, ezagunena Linux.\nHardware-aren kultura bat nahiko balitz software-aren kulturaren parekoa, kopia eta zabalpen kostuak txikitu beharko genituzke eta hori da industria, 2. sektore klasikoa, behin eta berriz produktibitatearen bitartez egiten saiatzen dena. Pentsonalki gai interesgarriegiegitzat ez daukadana. Bitartean, hardware-aren kopia kostua zero diren mundu birtualak eraiki ditzakegu Minecraft bezalakoak. Birtuala izan daiteke hardware kulturaren etorkizun iradokitzaileena, gogorra bigun bilakatzearen alkimiarena.